**ЭРҮҮГИЙН ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ ХУУЛИЙН ТӨСЛИЙН ХЭРЭГЦЭЭ, ШААРДЛАГЫГ**

**УРЬДЧИЛАН ТАНДАН СУДАЛСАН**

**СУДАЛГААНЫ ТАЙЛАН**

Улаанбаатар хот

2023 он

**АГУУЛГА**

1. **УДИРТГАЛ**
2. **АСУУДАЛД ДҮН ШИНЖИЛГЭЭ ХИЙСЭН БАЙДАЛ**
3. **Асуудлын мөн чанар, цар хүрээг тодорхойлсон байдал**
4. Бага насны хүүхдийн насны ангилал
5. Бага насны хүүхдийн эсрэг гэмт хэргийн ялын бодлого
6. **Эрх, хууль ёсны ашиг сонирхол нь хөндөгдөж байгаа этгээд**
7. **Асуудал үүссэн шалтгаан, нөхцөл**
8. Бага насны хүүхдийн эсрэг гэмт хэргийн нөхцөл байдал
9. Бага насны хүүхдийн эсрэг гэмт хэргийн хөөн хэлэлцэх хугацаа
10. Бага насны хүүхдийн эсрэг гэмт хэрэгт ял шийтгүүлээд суллагдсан байдал
11. **АСУУДЛЫГ ШИЙДВЭРЛЭХ ЗОРИЛГЫГ ТОМЬЁОЛСОН БАЙДАЛ**
12. **АСУУДЛЫГ ЗОХИЦУУЛАХ ХУВИЛБАРУУД, ТЭДГЭЭРИЙН ЭЕРЭГ, СӨРӨГ ТАЛЫГ ХАРЬЦУУЛСАН БАЙДАЛ**
13. **СОНГОСОН ЗОХИЦУУЛАЛТЫН ХУВИЛБАРЫН ҮР НӨЛӨӨГ ТАНДАН СУДАЛСАН БАЙДАЛ**
14. **ЗОХИЦУУЛАЛТЫН ХУВИЛБАРУУДЫГ ХАРЬЦУУЛСАН ДҮГНЭЛТ**
15. **ОЛОН УЛСЫН БОЛОН БУСАД УЛСЫН ХУУЛЬ, ЭРХ ЗҮЙН ЗОХИЦУУЛАЛТТАЙ ХАРЬЦУУЛСАН БАЙДАЛ**
16. **ЗӨВЛӨМЖ**

**ХАВСРАЛТ**

**ЭРҮҮГИЙН ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ ХУУЛИЙН ТӨСЛИЙН ХЭРЭГЦЭЭ, ШААРДЛАГЫГ УРЬДЧИЛАН ТАНДАН СУДАЛСАН**

**СУДАЛГААНЫ ТАЙЛАН[[1]](#footnote-1)**

1. **УДИРТГАЛ**

Гэмт хэргийн индекс гаргадаг Олон улсын байгууллагын судалгаагаар Монгол Улс дахь гэмт хэргийн түвшин 2016 онд 57,8 хувьтай, дэлхийн 118 улсаас 23 дугаар байрт орж байсан бол 2023 оны хагас жилийн байдлаар 53,5 хувь болж 144 улсаас 44 дүгээр байрт орж, гэмт хэргийн түвшинд төдийлөн ахицтай өөрчлөлт гараагүй байна .

Монгол Улсын Үндсэн хуулийн 16 дугаар зүйлийн 1 дэх хэсэгт „амьд явах эрхтэй“, 2 дахь хэсэгт „...аюулгүй орчинд амьдрах эрхтэй“, 19 дүгээр зүйлийн 1 дэх хэсэгт „Төрөөс хүний эрх, эрх чөлөөг хангахуйц эдийн засаг, нийгэм, хууль зүйн болон бусад баталгааг бүрдүүлэх, хүний эрх, эрх чөлөөг зөрчихтэй тэмцэх, хөндөгдсөн эрхийг сэргээн эдлүүлэх үүргийг иргэнийхээ өмнө хариуцна“, мөн 38 дугаар зүйлийн 7 дахь хэсэгт „хүний эрх, эрх чөлөөг хамгаалах, нийгмийн хэв журмыг бэхжүүлэх, гэмт хэрэгтэй тэмцэх арга хэмжээ авч хэрэгжүүлэх“ нь Засгийн газрын үндсэн бүрэн эрх мөн гэж тодорхойлсон.

“Хүүхдийг ивээх сан” буюу хүүхдийн эрхийг хамгаалах олон улсын байгууллагаас жил бүр эрхлэн гаргадаг “Хүүхдийн эрх чөлөөний төлөв байдал” судалгаагаар 2021 онд Монгол Улс 186 орноос 77-т орсон байна. Ийнхүү дор жагсаж байгаагийн үндсэн шалтгаан нь 15-19 насны 1,000 охин тутмын 31.4 нь жирэмсэлж, 0-5 насны 1000 хүүхэд тутмын 15.6 нь нас барснаас үүджээ.[[2]](#footnote-2)

2015 оны Эрүүгийн хууль батлагдснаас хойш хүүхдийн амь нас, эрүүл мэнд, аюулгүй байдал хохирох явдал нэмэгдсээр байна. Тухайлбал, 2018-2022 оны хооронд нийт 1,377 хүнийг санаатай алах гэмт хэргийг эрүүгийн хэргийн анхан шатны шүүхээр шийдвэрлэжээ. Үүнээс нийт 25 бага насны буюу 14 насанд хүрээгүй хүүхэд тус гэмт хэргийн улмаас нас барсан үзүүлэлттэй байна.

Монгол Улсын эрүүгийн хэргийн анхан шатны шүүхээс шийдвэрлэсэн хүчиндэх гэмт хэргийн статистикаас харахад сүүлийн 5 жилд улсын хэмжээнд 1535 хүн тус гэмт хэргийн хохирогч болсон. Үүнээс 962 нь буюу 62,7% нь 0-17 насны хүүхэд байна. Энэ нь нэг жилд дунджаар 307, сард 25,5 хүүхэд тус гэмт хэргийн хохирогч болж байна гэсэн үг.

Тус судалгааны хүрээнд бага насны хүүхдийг алах, хүчиндэх гэмт хэргийн нөхцөл байдал, ялын бодлогод дүн шинжилгээ хийж, цаашид ялын бодлогыг сайжруулах шаардлагатай байгааг дүгнэсэн болно.

1. **АСУУДАЛД ДҮН ШИНЖИЛГЭЭ ХИЙСЭН БАЙДАЛ**
2. **Асуудлын мөн чанар, цар хүрээг тодорхойлсон байдал**
3. **Бага насны хүүхдийн насны ангилал**

НҮБ-ын Хүний эрхийн тухай конвенцод хүүхэд гэж төрсөн цагаас эхлэн 18 хүртэлх насны бүх охид, хөвгүүдийг хэлнэ хэмээн заасан байдаг. Хүүхдийн хөдөлмөрийн тэвчишгүй хэлбэрийн тухай Олон улсын Хөдөлмөрийн байгууллагын 182 дугаар конвенцийн 2 дугаар зүйлд “хүүхэд” гэсэн нэр томьёо нь 18 насанд хүрээгүй бүх хүнд хамаарахаар мөн заасан.

Хууль зүйн шинжлэх ухаанаас бусад салбарт бага насны хүүхэд гэдэгт хэдэн настай хүүхдийг хамруулах нь ондоо байдаг. Тухайлбал, Германы сэтгэл зүйч (психоаналист) Эрик Эриксон 6 хүртэлх насыг бага нас хэмээн авч үзсэн бол Баруун Английн их сургуулийн профессор Дохерти Ж. Болон Хагхёс М. нар “Хүүхдийн хөгжил” номондоо бага нас гэдэгт 0-12 насыг хамруулсан байна.[[3]](#footnote-3)

Харин хууль зүйн хувьд бага насны хүүхэд гэдэгт 14 хүртэлх насны насанд хүрээгүй хүнийг ойлгоно. Бага насны хүүхэд нь 14-өөс 18 хүртэл настай насанд хүрээгүй хүнээс нэлээд хязгаарлагдмал эрх зүйн чадамжтай байна.[[4]](#footnote-4) Тухайлбал, Иргэний хуульд зааснаар 7-14 насны этгээд иргэний эрх зүйн зарим чадамжтай, 14-18 насны этгээд иргэний эрх зүйн бүрэн бус чадамжтай байна.[[5]](#footnote-5) Уг насны хязгаар нь тухайн хүүхдийн өмнөөс эцэг, эх, асран хамгаалагч нь хэлцэл хийх, түүнчлэн тухайн хүүхэд өөртөө хохиролгүй бөгөөд хиймэгц биелэх, ахуйн чанартай жижиг хэлцэл хийх чадамжтай насыг тогтоож буй явдал юм.

Эрүүгийн эрх зүйд уг насны хязгаар ижил байдлаар хуульчлагдаж ирсэн түүхтэй байна. Тухайлбал, 1986 оны Бүгд Найрамдах Монгол Ард Улсын Эрүүгийн хуулийн 36 дугаар зүйлд эрүүгийн хариуцлагыг хүндрүүлэх нөхцөл байдалд бага насны хүүхдийн эсрэг үйлдсэн байхаар заажээ. Үүнээс гадна тус хуулийн 109 дүгээр зүйлийн 2 дахь хэсэгт “Бага балчир...” гэсэн нэр томьёо хэрэглэсэн байна. Үүнийг хэдэн нас гэж ойлгохыг тайлбараар оруулаагүй байна.

Харин 2002 оны Эрүүгийн хуулийн 126 дугаар зүйлийн 126.3 дахь хэсэгт “...бага насны, өөрөөр хэлбэл арван дөрвөн насанд хүрээгүй хүүхдийг хүчиндсэн бол...” гэж заасан байсан. Уг бага насны хүүхдийн насны хязгаар 2015 оны Эрүүгийн хуульд хэвээр үлдсэн байна.

Гэвч бага насны хүүхдийн эсрэг үйлдэгдэж буй гэмт хэрэг буурахгүй байгаа бөгөөд уг насны хязгаарыг иргэний эрх зүйн харилцаанд оролцох насны хязгаараас бүрэн салгаж, бага насны хүүхдийн эсрэг гэмт хэргийн ялын бодлоготой уялдуулан өөрчлөх хэрэгцээ шаардлагатай байна.

1. **Бага насны хүүхдийн эсрэг гэмт хэргийн ялын бодлого**

2015 онд Улсын Их Хурлаас баталсан Эрүүгийн хуулийн тусгай ангийн 10.1 дүгээр зүйлд хүнийг алах, 12.1 дүгээр зүйлд хүчиндэх гэмт хэрэгт оногдуулах ялын төрөл, хэмжээг өмнөх хуультай харьцуулахад хөнгөрүүлсэн. Тухайлбал, хүнийг алах гэмт хэрэг үйлдсэн хүнд оногдуулах хорих ялын доод хэмжээг 2 жилээр, хүндрүүлэх нөхцөл байдалтайгаар үйлдсэн тохиолдолд оногдуулах хорих ялын доод хэмжээг 3, дээд хэмжээг 5 жилээр тус тус багасгаж, цаазаар авах ялыг халж, энэ онцгой ялын оронд бүх насаар хорих ялыг хуульчилсан.

Мөн 2015 оны Эрүүгийн хуулийн тусгай ангийн 10.1 дүгээр зүйлийн 2.7 дахь хэсэгт бага насны хүүхдийг алсан тохиолдлыг хүндрүүлэх бүрэлдэхүүнд хуульчилсан явдал нь цаг үеэ олсон хүүхдийн эрх, хууль ёсны ашиг сонирхлыг хамгаалахад чиглэгдсэн чухал алхам болсон. Харин хүчиндэх гэмт хэрэгт оногдуулах ялын бодлогын хувьд бага насны хүүхдийг хүчиндсэн тохиолдолд оногдуулах хорих ялын хэмжээ 20 жилээс хэтрэхгүй байхаар хуульчилсан нь олон нийтийн шүүмжлэлд өртсөөр байна.[[6]](#footnote-6)

Ийнхүү 2020 онд хийсэн судалгаагаар бага насны хүүхдийг алах гэмт хэрэг үйлдэж 2002 оны Эрүүгийн хуулиар шийдвэрлэгдсэн хэрэгт дунджаар 22.2 жилийн хугацаагаар хорих эсхүл цаазаар авах ял оногдуулж байсан бол 2015 оны Эрүүгийн хуулиар шийдвэрлэгдсэн энэ төрлийн гэмт хэрэгт дунджаар 14.2 жилийн хугацаагаар хорих ял оногдуулсан байгаа нь өмнөх хуультай харьцуулахад ялын бодлого 7.9 жилээр суларсан дүнтэй байна.[[7]](#footnote-7)

*Хүснэгт 1. Хүнийг алах гэмт хэргийн ялын бодлогын өөрчлөлт[[8]](#footnote-8)*

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **2002 оны Эрүүгийн хууль** | | | | **2015 оны Эрүүгийн хууль**  **/шинэчилсэн найруулга/** | | | | **Ялын бодлогын өөрчлөлт** | |
| **Зүйл, хэсэг** | Гэмт хэргийн ангилал | Ялын доод хэмжээ | Ялын дээд хэмжээ | **Зүйл, хэсэг** | Гэмт хэргийн ангилал | Ялын доод хэмжээ | Ялын дээд хэмжээ | Ялын доод хэмжээ | Ялын дээд хэмжээ |
| **91.1** | Онц хүнд гэмт хэрэг | 10 жил хорих ял | 15 жил хорих ял | **10.1**  **(1)** | Хүнд гэмт хэрэг | 8 жил хорих ял | 15 жил хорих ял | **-2** | Үгүй |
| **91.2** | Онц хүнд гэмт хэрэг | 15 жил хорих ял | 25 жил хорих ял, цаазаар авах ял | **10.1**  **(2)** | Хүнд гэмт хэрэг | 12 жил хорих ял | 20 жил хорих ял, бүх насаар хорих | **-3** | **-5**  Цаазаар авах ялыг хасаж, бүх насаар хорих ял нэмсэн. |

*Хүснэгт 2. Бага насны хүүхдийг алах гэмт хэрэгт ял оногдуулсан*

*байдалд хийсэн түүвэр судалгаа[[9]](#footnote-9)*

|  |  |  |  |  |  |
| --- | --- | --- | --- | --- | --- |
| **№** | **Хэргийн товч утга** | **Эрүүгийн хууль** | **Зүйл, хэсэг** | **Оногдуулсан ялын төрөл, хэмжээ** | **Дундаж ял** |
| **1. Хүнийг алах гэмт хэргээ нуун далдлах зорилгоор бага насны хүүхдийг алсан**  **гэмт хэрэгт ял оногдуулсан байдал:** | | | | | |
| 1 | Шүүгдэгч Э.Г 2006 оны 8 дугаар сарын 4-ний өдөр эхнэр О.О-г, 2006 оны 8 дугаар сарын 5-ны өдөр 11 настай хүү О.С-г биеэ хамгаалж чадахгүй байгааг мэдсээр байж боомилж алсан. | 2002 | 91.2.15, 91.2.16 | **25** **жил хорих ял** | **25 жил,**  **цаазаар авах** |
| 2 | Шүүгдэгч Х.А нь 2008 оны 7 дугаар сарын 14-ний орой согтуу байх үедээ З.М-ийг үл ялих зүйлээр шалтаглан заазуур, хүрз, хүрзний иш мэт бөөрөнхий модоор толгой, цээж хэсэгт олон  удаа цохиж алсан, хэргээ нуун далдлах зорилгоор хэвтэрт байдаг бага насны М.Б-ийг биеэ хамгаалж чадахгүй байгааг мэдсээр байж онц харгис хэрцгий аргаар алсан. | 2002 | 91.2.12, 91.2.15, 91.2.16 | Цаазаар авах ял |
| 3 | Шүүгдэгч Б.Б нь 2013 оны 3 дугаар сарын 20-21-нд шилжих шөнө 01 цагийн үед согтууруулах ундаа хэрэглэсэн үедээ бусдын эхнэр болох Ч.Ч-г хүчиндэж, шунахайн сэдэлтээр гэрээс ноолуур авсан. Уг гэмт хэргээ нуун далдлах зорилгоор Ч.Ч болон түүний бага насны хүүхдийг мяндсан утсаар боомилж алсан. | 2002 | 126.1,  91.2.6, 91.2.12, 91.2.15, 91.2.16 | 4 жил хорих ял /126.1/,  25 жил хорих ял /91.2.6, 91.2.12, 91.2.15, 91.2.16/  **25** жил хорих ял биечлэн эдлэх |
| 4 | БНХАУ-ын ӨМӨЗО-ны иргэн Ө нь 2016 оны 12 дугаар сарын 30-аас 31-нд шилжих шөнө 00 цагийн орчим эхнэр Ж.Х-г хувийн таарамжгүй харьцааны улмаас заазуураар 6 удаа цавчиж, онц харгис, хэрцгий аргаар алсан, улмаар танхайн сэдэлтээр, хохирогчийг биеэ хамгаалж чадахгүй байгааг мэдсээр байж эхнэрийн дүүгийн хүүхэд 4 настай А.А-ын зулай хэсэгт 1 удаа заазуурдаж алсан, мөн дагавар хүү 12 настай Ө.Бу-ийн толгой хэсэгт 1 удаа заазуурдаж, эрүүл мэндэд хүнд хохирол учруулж, алахаар завдсан. | 2002 | 91.2.2, 91.2.12, 91.2.15, 91.2.16  32, 32.2, 60.3 91.2.2, 91.2.6, 91.2.15 | **24** жил хорих ял,  8 жил хорих ял  **25** жил хорих ял биечлэн эдлэх |
|  |  | **2015** | **Дээрх тохиолдолтой ижил гэмт хэрэг шийдвэрлэгдээгүй.** | | |
| **2. Бага насны хүүхдийг алах гэмт хэргийг бусад төрлийн гэмт хэрэгтэй хамт үйлдсэн**  **тохиолдолд ял оногдуулсан байдал:** | | | | | |
| 5 | Шүүгдэгч Ө.А нь согтууруулах ундааны зүйл хэрэглэсэн үедээ  2 нас, 7 сартай Т.Н-ийг 2007 оны 11 дүгээр сард нуруу, гэдэс, зүүн мөрөнд нь хазаж тарчлаасан, өмдөндөө шээсэн, үг сонсохгүй байна гэх үл ялих зүйлээр шалтаглан зодож, зүүн 7, 8 дугаар хавиргыг нь хугалж, хүндэвтэр гэмтэл учруулсан, 2007 оны 12 дугаар сарын 8-ны өдрийн 20 цагийн үед согтуугаар танхайн сэдэлтээр, биеэ хамгаалж чадахгүй байгааг мэдсээр байж зодож, гавал тархины хүнд гэмтэл учруулж алсан, хохирогчийн ээж болох Т-г гурилын модыг зэвсгийн чанартайгаар ашиглан зодож танхайрсан. | 2002 | 100.1  181.3  91.2.2, 91.2.15 | 2 жил хорих ял /100.1/,  6 жил хорих ял /181.3/  Цаазаар авах ял 91.2.2, 91.2.15/  Хорих ялыг **цаазаар** **авах** ялд багтаан шийдвэрлэсэн. | **Цаазаар авах** |
| 6 | Шүүгдэгч П.Т 2009 оны 8 дугаар сарын 26-27-нд шилжих шөнө 13 настай Ц.М-ийг биеэ хамгаалах чадваргүй байдлыг далимдуулан заазуур болон гараараа зодож, толгой, нүүр, гар, хөлд нь олон тооны шарх, цус хуралт үүсгэж, онц харгис хэрцгий аргаар өвтгөн шаналгаж, зовоон тарчлааж хүчиндсэн, хүчиндэх гэмт хэргээ нуун далдлах зорилгоор хохирогчийг нуурын усанд живүүлж алсан. | 2002 | 126.3  91.2.6, 91.2.12, 91.2.15 | **20** жилийн хорих ял /126.3/,  **Цаазаар авах ял**,  Хорих ялыг цаазаар авах ялд багтаасан. |
| 7 | Шүүгдэгч Р.Г нь 2016 оны 10 дугаар сарын 30-ны өдөр иргэн О.Н-ийг сэтгэцийн өвчтэй биеэ хамгаалах чадваргүй байдлыг далимдуулан бэлгийн харьцаанд орсон, уг хэргээ нуун далдлах зорилгоор хэргийг харсан 8 настай гэрч П.Б-г жалган дотор багалзуурдан алсан. | 2015 | 12.1.1  10.1. 2.4, 2.7 | 2 жил хорих ял /12.1/,  13 жил хорих ял /10.1.2.4, 10.1.2.7/  Хорих ялыг нэмж нэгтгэн биечлэн эдлэх ялыг **15** жилээр тогтоосон. | **13 жил хорих ял** |
|  |  | **2015** | **Ялын бодлого зөөлөрсөн, цаазаар авах ялыг хассан.** | | |
| **3. Бага насны хүүхдийг алах гэмт хэрэгт хамтран оролцсон тохиолдолд**  **ял оногдуулсан байдал:** | | | | | |
| 8 | Шүүгдэгч Г.М нь өөрийн дагавар охин Ц.О-г эцэг Т.Ц-той бүлэглэн 2015 оны 2 дугаар сарын 15-ны өдөр биеэ хамгаалж чадахгүй байгааг мэдсээр байж онц харгис хэрцгий аргаар зодож санаатай алсан, мөн 2014 оны 10 дугаар сарын 24-өөс 2015 оны 2 дугаар сарын 14-ний өдрийг хүртэлх хугацаанд бөөгийн үйл хийж байна гэх нэрийдлээр модон могойгоор байнга зодох, эхийн бузар арилгаж байна хэмээн бэлэг эрхтэнг базаж чимхэх, усанд оруулсны дараа онгорхой цонхны доор зогсоох, үгэнд ороогүй гэж нүд рүү нь будаг арилгагч шингэн цацах, алгадах, хохирогчид арцыг арвай будаатай хольж хүчээр идүүлэх зэргээр тарчлаасан. | 2002 | 36.2, 100.1  91.2.11, 91.2.12, 91.2.15 | 2 жил хорих ял /100.1/,  22 жил хорих ял,  биечлэн эдлэх ялыг **24** жилийн хугацаагаар хорих ялаар тогтоосон. | **20.2 жил хорих ял** |
| 9 | Шүүгдэгч П.Б нь З.С-ийн захиалгаар 2016 оны 9 дүгээр сарын 6-ны өдөр 7 настай Ц.Т-г биеэ хамгаалж чадахгүйг мэдсээр байж, гар утасны цэнэглэгч кабель, цахилгааны уртасгагч залгуураар хоолойг нь боож алсан. | 2002 | 35.2, 37.4  91.2.3,  114.3,  91.2.4, 91.2.15 | Захиалагч /эмэгтэй/ 20 жил хорих ял,  5 жил 1 сарын хорих ялаар /114.3/  Биечлэн эдлэх ялыг **23** жилээр тогтоосон.  Гүйцэтгэгч /насанд хүрээгүй/ **14** жил хорих ял, өмнө нь хойшлуулсан байсан 2 жилийн хорих ялын 1 жилийг нэмж, биечлэн эдлэх ялыг **15** жилээр тогтоосон. |
| 10 | Шүүгдэгч Ж.Э нь 2015 оны 9 дүгээр сарын 13-14-нд шилжих шөнө дотно харьцаатай байсан Б.Х-тай маргалдаж, Б.Х-нд түр хугацаагаар амьдарч байсан 4 настай Б.Э-г алах зорилгоор хэд хэдэн удаа сүхдэж хүнд гэмтэл учруулсан, Б.Х-ийн эмээ 81 настай Н.Б-г сүхдэж, танхайн сэдэлтээр, онц харгис хэрцгий аргаар алсан, Б.Х-ын охин 5 настай Б.У-ийн эрүүл мэндэд хүнд хохирол учруулсан. | 2002 | 91.2.2, 91.2.6, 91.2.10,  91.2.12, 91.2.15,  91.2.16  96.2.1, 96.2.6, 96.2.9 | **25** жил хорих ял,  **10** жил хорих ял.  биечлэн эдлэх ялыг **25** жил хорих ялаар тогтоосон. |
|  |  | **2015** | **Дээрх тохиолдлуудтай ижил гэмт хэрэг шийдвэрлэгдээгүй.** | | |
| **4. Нэг удаагийн үйлдлээр бага насны хүүхдийг алсан гэмт хэрэгт**  **ял оногдуулсан байдал:** | | | | | |
| 11 | Шүүгдэгч  Б нь 2009 оны 11 дүгээр сарын 11-ний орой согтуурсан үедээ өөрийн төрсөн ах Ц.Б-тэй “Хүүхдэд хоол бага хийж өгсөн” гэж маргалдаж, улмаар хүүхдэдээ “уураа гаргаж”, өөрийн хүү 1 нас, 6 сартай Т-г биеэ хамгаалж чадахгүйг мэдсээр байж, танхайн сэдэлтээр хацар руу нь алгадах, өндөрт өргөж байгаад газарт шидэх зэргээр онц харгис хэрцгий аргаар зодож, алсан. | 2002 | 91.2.2, 91.2.12, 91.2.15 | **20 жил** хорих  өмнө нь оногдуулсан 2 жилийн хорих ялын зарим болох 1 жилийг нэмж нэгтгэн биечлэн эдлэх ялыг **21** жилээр тогтоосон. | **21.6 жил хорих ял** |
| 12 | 2010 оны 6 дугаар сарын 20-ны өдөр согтууруулах ундаа хэрэглэсэн үедээ өөрийн гэртээ дагавар охин 4 настай У.М-ийг олон тооны гэмтэл шарх үүсгэж, онц харгис хэрцгий аргаар санаатай алсан. | 2002 | 91.2.2, 91.2.12, 91.2.15 | 25 жил хорих ял |
| 13 | Шүүгдэгч Г.Ү нь 2011 оны 10 дугаар сарын 14-ний өдөр 21 цагийн орчим “Авгай” гэж дуудлаа хэмээн үл ялих зүйлээр шалтаглан танхайн сэдэлтээр 13 настай, эмэгтэй О-г чулуугаар нүүрэн тус газарт 2 удаа цохиж,   боож амь насыг нь хохироосон, гэмт хэргээ эрэгтэй хүн үйлдсэн мэт харагдуулах зорилгоор өмд, дотуур хувцас, цамцыг тайлж нүцгэлсэн. | 2002 | 91.2.2, 91.2.15 | 20 жил хорих ял |
| 14 | Шүүгдэгч Б.Д нь 2017 оны 3 дугаар сарын 2-ны өдрийн 20 цагийн үед согтууруулах ундаа хэрэглэсэн үедээ 3 сар, 2 хоногтой өөрийн төрсөн хүүгээ хашаа давуулан шидэж, санаатай алсан. | 2015 | 10.1. 2. 2.7 | 18 жил хорих ял | **15.5 жил хорих ял** |
| 15 | 2017 оны 7 дугаар сарын 31-ний өдрийн 15 цагийн үед Ж.Д нь нөхөртэйгөө маргалдаж, түүнийг явуулахгүй гэж өөрийн 2 настай төрсөн охиныг машины дугуй руу шидэж алсан байна. | 2015 | 10.1. 2 2.7 | 12 жил хорих ял |
| 16 | 2017 оны 8 дугаар сарын 12-13-нд шилжих шөнө М.Б нь эхнэрийнхээ эгчийн нөхрийн охин болох хамт амьдардаг 3 нас, 8 сартай М.А-ийн баруун, зүүн хацар болон баруун гарын сарвууны гадна хэсгийг асаагуураар түлж, онц харгис хэрцгий аргаар гэр бүлийн хүчирхийлэл үйлдэж, цээжин тус газар нь өшиглөж алсан. | 2015 | 10.1. 2. 2.1,  2.7, 2.8 | 20 жил хорих ял |
| 17 | Шүүгдэгч Х нь 2018 оны 9 дүгээр сарын 25-ны өдөр Дархан-Уул аймгийн Дархан сум ... дугаар баг, ... дугаар гудамжны ... тоотод хамт амьдардаг өөрийн төрсөн эгч А-ын охин болох 3 нас, 11 сар, 14 хоногтой У-г биеэ хамгаалах чадваргүй гэдгийг мэдсээр байж ундаа асгалаа хэмээн үл ялих зүйлээр шалтаглан нэг удаа алгадаж, улмаар ор мөргөж унаснаас зүүн тал бөмбөлгийн чамархай, дагз хэсгийн хатуу хальсан доорх цусан хураа бүхий хүнд гэмтэл учирч хохирогч нас барсан. | 2015 | 10.1.2.2.7, 2.8 | 12 жил хорих ял |
|  |  | **2015** | **Ялын бодлого 6.1 жилээр зөөлөрсөн.** | | |
|  | Нийт гэмт хэрэгт оногдуулсан ялын бодлогын өөрчлөлт | 2002 | 91.2 | 22.2 жил хорих ял | |
| 2015 | 10.1 2.2.7 | 14.25 жил хорих ял | |
| **2015** | **Хорих ялын бодлого 7.95 жилийн хугацаагаар зөөлөрч, цаазаар авах**  **ял хасагдсан.** | | |

Дээрх судалгааны дүнгээс харахад, бага насны хүүхдийг алсан этгээдэд дунджаар 14.25 жилийн хорих ял оногдуулж байна. Өөрөөр хэлбэл, 2015 оны Эрүүгийн хуульд бага насны хүүхдийг алах гэмт хэргийн ялын бодлого өмнөх хуультай харьцуулахад 7.95 жилийн хугацаагаар зөөлөрч, цаазаар авах ял хасагдсан байна.

Харин хүчиндэх гэмт хэргийн хувьд оногдуулах ялын доод, дээд хэмжээг өөрчлөөгүй, хүндрүүлэх нөхцөл байдалтайгаар үйлдсэн этгээдэд оногдуулах хорих ялын дээд хэмжээг 2 жилээр нэмэгдүүлэн, хугацаатай хорих ялын хэмжээ багассантай холбоотойгоор онц хүндрүүлэх нөхцөл байдалтайгаар энэ гэмт хэргийг үйлдсэн хүнд оногдуулах хорих ялын доод хэмжээг 3 жилээр, дээд хэмжээг 5 жилээр тус тус багасгаж, цаазаар авах ялыг халж, харин үүний оронд бүх насаар хорих ялыг хуульчилжээ.[[10]](#footnote-10) Үүнийг доорх хүснэгтээр харууллаа.

*Хүснэгт 3. Хүчиндэх гэмт хэргийн ялын бодлогын өөрчлөлт*

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **2002 оны Эрүүгийн хууль** | | | | **2015 оны Эрүүгийн хууль**  **/шинэчилсэн найруулга/** | | | | **Ялын бодлогын өөрчлөлт** | |
| **Зүйл, хэсэг** | Гэмт хэргийн ангилал | Ялын доод хэмжээ | Ялын дээд хэмжээ | **Зүйл, хэсэг** | Гэмт хэргийн ангилал | Ялын доод хэмжээ | Ялын дээд хэмжээ | Ялын доод хэмжээ | Ялын дээд хэмжээ |
| **126.1** | Хүндэвтэр гэмт хэрэг | 1 жил хорих ял | 5 жил хорих ял | **12.1**  **(1)** | Хөнгөн гэмт хэрэг | 1 жил хорих ял | 5 жил хорих ял | Үгүй. | Үгүй. |
| **126.2** | Хүнд гэмт хэрэг | 5 жил хорих ял | 10 жил хорих ял | **12.1**  **(2)** | Хүнд гэмт хэрэг | 2 жил хорих ял | 8 жил хорих ял | -3 | -2 |
| **12.1**  **(3)** | Хүнд гэмт хэрэг | 5 жил хорих ял | 12 жил хорих ял | Үгүй. | 2 |
| **126.3** | Онц хүнд гэмт хэрэг | 15 жил хорих ял | 25 жил хорих ял, цаазаар авах ял | **12.1**  **(4)** | Хүнд гэмт хэрэг | 12 жил хорих ял | 20 жил хорих ял, бүх насаар хорих | **-3** | **-5**  Цаазаар авах ялыг хасаж, бүх насаар хорих ял нэмсэн. |

*Хүснэгт 4. Бага насны хүүхдийг хүчиндэх гэмт хэрэгт*

*ял оногдуулсан байдалд хийсэн түүвэр судалгаа[[11]](#footnote-11)*

|  |  |  |  |  |  |
| --- | --- | --- | --- | --- | --- |
| **№** | **Хэргийн товч утга** | **Эрүүгийн хууль** | **Зүйл, хэсэг** | **Оногдуулсан ялын төрөл, хэмжээ** | **Дундаж ял** |
| **1.Нэг удаагийн үйлдлээр хүчиндэх гэмт хэрэг үйлдсэн хүнд ял оногдуулсан байдал:** | | | | | |
| 1 | Шүүгдэгч М.А нь 2016 оны 7 дугаар сард бага насны хүүхэдтэй тохиролцож, хохирогч өөрөө хүссэн шалтгаанаар бэлгийн харьцаанд орж хүчиндсэн. | 2002 | 126.3 | **20 жилийн хорих ял** | **16.7 жил хорих ял** |
| 2 | Шүүгдэгч Д.Х 2011 оны 12 дугаар сарын 25-ны өдөр хохирогч М.С-ийг биеэ хамгаалж чадахгүй байдлыг далимдуулан хүчиндсэн, мөн өөрийн биед бэлгийн замын халдварт өвчин байгааг мэдсээр байж халдаасан. | 2002 | 126.3  103.2 | **15 жил 1** **сарын хорих ял**, /126.3/  1 жилийн хорих ял /103.2/  Биечлэн эдлэх 15 жил 1 сар /57.1/ |
| 3 | Шүүгдэгч Н.Э нь 2015 оны 8 дугаар сарын 20-ны шөнө Төв аймгийн нутаг дэвсгэрт байрлах Си ХХК-ны ажилчдын байранд 7 настай, эмэгтэй, У.У-г биеэ хамгаалж чадахгүй байдлыг далимдуулан хүчиндэж, бэлэг эрхтэн рүү нь гарын хуруугаа хийж, бэлгийн дур хүслээ ёс бусаар хангасан. | 2002 | 126.3 | **15 жил 1 сарын** **хорих ял** /126.3/, |
| 4 | Шүүгдэгч Ц.Б нь 2017 оны 4-р сарын 3-ны өдрийн 09 цагийн орчимд бага насны буюу 10 нас 2 сартай Б.Н-ийг хүч хэрэглэн хүчиндсэн. | 2015 | 12.1.4 | 12 жилийн хорих ял | **12 жил**  **хорих ял** |
| 5 | Шүүгдэгч Т.Б нь 2018 оны 2 дугаар сарын 25-ны өдрийн 23 цагийн үед өөрийн хадам дүү болох Д.Н-ийг эсэргүүцэл үзүүлэх чадваргүй, бага насны хүүхэд гэдгийг нь мэдсээр байж, хүч хэрэглэн бэлгийн харьцаанд орсон, энэ хэргийн улмаас хохирогч жирэмсэн болсон. | 2015 | 12.1. 4 | 12 жилийн хорих ял |
|  | Ялын өөрчлөлт | **2015** | **Хорих ялын бодлого -4.7 жилээр суларсан.** | | |
| **2.Гэр бүлийн хамаарал бүхий харилцаатай хүнийг хүчиндсэн гэмт хэрэгт**  **ял оногдуулсан байдал:** | | | | | |
| 5 | Шүүгдэгч Б.Б нь 2005 оноос 2013 оны 4 сарын 8-ны өдөр хүртэл дагавар охин Д.Г-г 14 насанд хүрээгүй байх үеэс буюу 8 настайгаас нь 15 нас 4 сар 27 хоног хүртэлх хугацаанд удаа дараа хохирогчид хүч хэрэглэхээр заналхийлж, биеэ хамгаалах чадваргүй байдлыг далимдуулан хурьцал үйлдсэн. | 2002 | 126.3 | 16 жилийн хорих ял | **16 жил**  **хорих ял** |
| 6 | Шүүгдэгч Ш.О Сүхбаатар дүүргийн ... дугаар хороо, ... задгай тоотод 2014 оны 12 дугаар сарын 30-ны өдрөөс 2017 оны 1 дүгээр сар хүртэлх хугацаанд хохирогч дагавар охин Ө.С-д хүч хэрэглэж, хүч хэрэглэхээр заналхийлж, хүчиндсэн. | 2015 | 12.1. 4 | 18 жилийн хорих ял | **17.5 жилийн хорих ял** |
| 7 | Шүүгдэгч Г.Б нь 2016 оноос 2018 оны 6-р сар хүртэл дагавар охин Б.С-г 14 насанд хүрээгүй байх үеэс буюу 10 настайгаас нь 12 нас хүртэлх хугацаанд удаа дараа хүч хэрэглэн хүчиндсэн. | 2015 | 12.1.4 | 18 жилийн хорих ял |
| 8 | Шүүгдэгч Б.О 2016 оны 7 дугаар сараас 2017 оны 9 дүгээр сар хүртэл өөрийн гэртээ гэр бүлийн хамаарал бүхий харилцаатай дагавар охин 13 настай О.Л-ийг удаа дараа хүчиндсэн. | 2015 | 12.1. 4 | 18 жилийн хорих ял |
| 9 | Шүүгдэгч Ж.М нь 2017 оны 12-р сараас 2018 оны 06-р сарын 9-ний өдрийг хүртэлх хугацаанд 2018 оны 6-р сарын 10-ны өдрөөс 2018 оны 8 сарын 25 хүртэл өөрийн дагавар охин болох 13 настай Ц.С-г удаа дараа хүчиндсэн. | 2015 | 12.1.4 11.7.1 | 19 жилийн хорих ял /12.1.4/ 1жилийн хорих ял/11.7.1/ |
| 10 | Шүүгдэгч Э.В нь 2017 оны 10 дугаар сарын 13-ны өдөр орцны жижүүрийн 00 өрөөнд гэр бүлийн хамаарал бүхий харилцаатай дагавар охин 6 настай Б.Х-г өөрийн эрхшээлдээ байгааг далимдуулан хүчиндэж, бэлгийн замын халдварт өвчин халдаасан. | 2015 | 12.1. 4 | 18 жилийн хорих ял |
| 11 | Шүүгдэгч С.А 2017 оны 3 дугаар сараас 5 дугаар сар хүртэлх хугацаанд нийт 3 удаа гэр бүлийн хамаарал бүхий харилцаатай хүн болох хохирогч А.М-д хүч хэрэглэн бэлгийн харьцаанд орж, хохирогчийг жирэмсэн болгосон. | 2015 | 12.1. 4 | 12 жилийн хорих ял |
| 12 | Шүүгдэгч Д.Г нь 2017 оны 10-р сарын 6-7-нд шилжэх шөнө архи согтууруулах ундаа хэрэглэсэн үедээ гэр бүлийг хамаарал бүхий харилцаатай бага насны настай Н.М хүчиндсэн гэмт хэрэг үйлдсэн. | 2015 | 12.1.4 | 20 жилийн хорих ял |
|  |  | **2015** | **Хорих ялын бодлого +1.5 жилээр чангарсан.** | | |
| **3.Удаа дараа хүчиндэх гэмт хэрэг үйлдсэн хүнд ял оногдуулсан байдал:** | | | | | |
| 10 | Шүүгдэгч Н.М 2010 оны 4 дүгээр сарын 8-ны өдөр хохирогч Д.С-г хүчиндэж, энэ хэргээ хялбарчлах зорилгоор хоолойг боон амьсгал бүтэлтэнд оруулан санаатай алахыг завдсан, 2010 оны 4 дүгээр сарын 21-ний өдөр танхайн сэдэлтээр хохирогч Э.Н-г биеэ хамгаалж чадахгүй байгааг мэдсээр байж түүний хоолойг боож алахыг завдсан, 2010 оны 4 дүгээр сарын 22-ны өдөр хохирогч О.Б-г хүчиндэж, энэ хэргээ хялбарчлах зорилгоор хоолойг боож санаатай алахыг завдсан, 2010 оны 5 дугаар сарын 3-ны өдөр хохирогч Р.М-г хүчиндсэн, шулуун гэдсээр хурьцал үйлдэж бэлгийн дур хүслээ ёс бусаар хангасан, энэ хэргээ хялбарчлах зорилгоор боож амьсгал бүтэлтэнд оруулан санаатай алсан. | 2002 | 125.2, 126.3, 32.1, 32.2-91.2.2, 91.2.6, 91.2.10, 91.2.15 | 10 жилийн хорих ял /125.2/,  25 жилийн хорих ял /126.3/  10 жилийн хорих ял /32.1, 32.2, 60.4-г 91.2.2, 91.2.6, 91.2.10, 91.2.15/  Цаазаар авах ял /91.2.6, 91.2.10, 91.2.15/  **Биечлэн эдлэх ял цаазаар авах** | **16.5 жилийн хорих ял эсхүл Цаазаар авах ял** |
| 11 | Шүүгдэгч Т.Г айлд мал маллаж байхдаа 2011 оны 10 дугаар сарын 13-ны өдрөөс 2013 оны 1 дүгээр сарын 18-ны өдрийг хүртэлх хугацаанд тухайн айлын 13 настай охин Э.Ц-г удаа дараа хүчиндсэний улмаас хохирогч жирэмсэн болж, ураг авхуулсан, мөн шүүгдэгч С.А айлд мал маллаж байхдаа 2013 оны 1 дүгээр сарын 18-ны өдөр 13 настай охин Э.Ц-г хүчиндсэн. | 2002 | 126.3 | **18 жилийн хорих ял / Т.Г/**  **15 жил 1 сарын хорих ял / С.А/** |
| 12 | Шүүгдэгч Б.Б нь 2013 оны 12 дугаар сарын 4-ний өдөр 8 настай, эмэгтэй Г.М-ыг “Зам заалгая” хэмээн хуурч мэхлэн өөрийн Тоёота чейзер-100 маркийн автомашинд суулган Улиастайн голын орчим аваачиж, биеэ хамгаалж чадахгүй байдлыг нь далимдуулан айлган сүрдүүлж, хүч хэрэглэж, түүний бэлэг эрхтнийг нь долоож тохуурхан доромжилж бэлгийн дур хүслээ ёс бусаар хангасан.  Мөн 2014 оны 3 дугаар сарын 27-ны өдөр 14 цагийн үед 7 настай, эмэгтэй Л.М-ыг “Гэрт чинь хүргэж өгье” хэмээн хууран мэхэлж, өөрийн Тоёота чейзер-100 маркийн автомашинд суулган Улиастайн голын орчим аваачиж, биеэ хамгаалж чадахгүй байдлыг нь далимдуулан айлган сүрдүүлж, хүч хэрэглэж хүчиндсэн. | 2002 | 126.3, | **16 жилийн хорих ял**  **/126.3/** |
| 13 | Шүүгдэгч Г.П нь 2015 оны 4 дүгээр сарын 1, 2015 оны 6 дугаар сарын 20, 2015 оны 8 дугаар сарын 15-ны өдөр тус тус өөрийн гэртээ болон тээврийн хэрэгсэлдээ оюуны хүндэвтэр хомсдол сэтгэцийн өвчтэй бага насны Э.Ц-г биеэ хамгаалж чадахгүй байдлыг далимдуулан хүч хэрэглэхээр заналхийлж, хутга тулган айлган сүрдүүлж хүчиндсэн. | 2002 | 126.3 | **17 жилийн хорих ял** |
| 14 | Шүүгдэгч Х.А нь 2016 оны 8-р сард бага насны 2 хүүхдийг хүч хэрэглэн хүчиндсэн. | 2015 | 12.1.4 | 13 жилийн хорих ял | **12.75 жилийн хорих ял** |
| 15 | Шүүгдэгч Б.Б 2017 оны 7 дугаар сард Гацууртын зусланд байрлах иргэн Б.Я-ийн байшинд 13 настай хохирогч Т.Э-г унтаж байхад нь буюу эсэргүүцэл үзүүлэх чадваргүй байгааг далимдуулан бэлгийн харьцааны шинжтэй хүч хэрэглэсэн үйлдэл хийсэн, мөн 2017 оны 7 дугаар сард ... дугаар байрны орчим автомашин дотор хохирогчийг хүчиндсэн, 2017 оны 11 дүгээр сард Баянгол дүүргийн ... дугаар байрны орчим автомашин дотор хохирогчийг хүчиндсэн, 2017 оны 12 дугаар сард Баянзүрх дүүргийн ... дугаар хороо, Гацууртын зусланд автомашин дотор хохирогчийг хүчиндсэн, 2018 оны 1 дүгээр сарын 16-ны өдөр Баянзүрх дүүргийн 20 дугаар хорооны нутаг дэвсгэрт хохирогчийг хүчиндсэн. | 2015 | 12.1. 4 | 13 жилийн хорих ял |
| 16 | Шүүгдэгч Х.А 2016 оны 8 дугаар сард хохирогч А.Н-г хүч хэрэглэн хүчиндсэн, мөн иргэн Л.А-ийн гэрт хохирогч А.Н-г хүч хэрэглэн давтан хүчиндсэн. | 2015 | 12.1. 4 | 13 жилийн хорих ял |
| 17 | Шүүгдэгч М.С нь 2018 оны 8 дугаар сараас 10 дугаар сарын 01-ний өдөр хүртэлх хугацаанд 12 настай, Б.А-г “Тоёота приус” маркийн автомашинд удаа дараа хүчиндэж жирэмсэн болгосон. | 2015 | 12.1.4 | 12 жилийн хорих ял |
|  |  | 2015 | **-3.75 жилээр ялын бодлого суларсан, цаазаар авах ял хасагдсан** | | |
| **4.Бэлгийн харьцааны шинжтэй хүч хэрэглэж хүчиндсэн үйлдэлд**  **ял оногдуулсан байдал:** | | | | | |
| 18 | Шүүгдэгч 2010 оны 5 дугаар сарын 3-ны өдөр хохирогч Р.М-г шулуун гэдсээр хурьцал үйлдэж бэлгийн дур хүслээ ёс бусаар хангасан. | 2002 | 125.2 | 10 жилийн хорих ял | **8.0 жилийн**  **хорих ял** |
| 19 | Шүүгдэгч Н.Э нь 2015 оны 8 дугаар сарын 20-ны шөнө Төв аймгийн нутаг дэвсгэрт байрлах Си ХХК-ны ажилчдын байранд 7 настай, эмэгтэй, У.У-г биеэ хамгаалж чадахгүй байдлыг далимдуулан бэлэг эрхтэн рүү нь гарын хуруугаа хийж, бэлгийн дур хүслээ ёс бусаар хангасан. | 2002 | 125.2 | 5 жил 1 сарын хорих ял /125.2/ |
| 20 | Шүүгдэгч Б.Б нь 2013 оны 12 дугаар сарын 4-ний өдөр 8 настай, эмэгтэй Г.М-ыг “Зам заалгая” хэмээн хуурч мэхлэн өөрийн Тоёота чейзер-100 маркийн автомашинд суулган Улиастайн голын орчим аваачиж, биеэ хамгаалж чадахгүй байдлыг нь далимдуулан айлган сүрдүүлж, хүч хэрэглэж, түүний бэлэг эрхтнийг нь долоож тохуурхан доромжилж бэлгийн дур хүслээ ёс бусаар хангасан. | 2002 | 125.2 | 9 жилийн хорих ял /125.2/ / |
| 21 | Шүүгдэгч Б.Д нь гэр бүлийн хамаарал бүхий харилцаатай бага насны дагавар охин А.М 8 нас 6 сартай байхаас нь эхэлж 13 нас хүртэл 2 удаа бэлгийн харьцааны шинжтэй хүч хэрэглэсэн үйлдэл хийсэн. | 2015 | 12.1.4 | 20 жилийн хорих ял | **14.3 жилийн хорих ял** |
| 22 | Шүүгдэгч Д.Э 2018 оны 9 дүгээр сарын 11-ний өдөр өөрийн хүү Э.Д-ийн 5 настай охин Д.Ц-г хамт унтахаар хэвтэж байхад нь бэлгийн харьцааны шинжтэй хүч хэрэглэсэн үйлдэл хийсэн /бэлэг эрхтэн рүү нь гарын хуруугаа хийсэн/. | 2015 | 12.1 4 | 12 жил, 3 сарын  хорих ял |
| 23 | Шүүгдэгч Ж.Б нь 2018 оны 2 дугаар сарын 26-27-нд шилжих шөнө найз Ч.Б-нд хонож байхдаа түүний 8 настай охины бэлэг эрхтэнд гараа хийх, аманд нь бэлэг эрхтнээ хийх зэргээр бэлгийн харьцааны шинжтэй хүч хэрэглэсэн үйлдэл хийсэн. | 2015 | 12.1 4 | 12 жилийн хорих ял |
| 24 | Шүүгдэгч М.Ш нь 2018 оны 04-р сарын 3-ны өдөр 06 цагийн орчим гэр бүлийн хамаарал бүхий дагавар охин болох 9 нас 10 сар 1 хоногтой У.Э-г хүч хэрэглэж, хүч хэрэглэхээр занал хийж оюуны хөнгөн хомсдол сэтгэцийн өвчтэй буюу биеэ хатгаалах, эсэргүүцэл үзүүлэх чадваргүй байдлыг нь далимпуулан бэлгийн харьцааны шинжтэй хүч хэрэглэсэн үйлдэл хийсэн. | 2015 | 12.1.4 | 14 жилийн хорих ял |
| 25 | Шүүгдэгч Б.Х 2018 оны 4 дүгээр сарын 28-ны өдөр хохирогч 6 настай охины бэлэг эрхтэнд хуруугаа хийсэн, бэлэг эрхтнийг оролдож, бэлгийн харьцааны шинжтэй хүч хэрэглэсэн үйлдэл хийсэн. | 2015 | 12.1 4 | 15 жилийн хорих ял |
| 26 | Шүүгдэгч Н.Э нь 2018 оны хавар удаа дараа дагавар охин 8 настай Б.Л-ийн аманд бэлэг эрхтнээ хийж, бэлгийн харьцааны шинжтэй хүч хэрэглэсэн үйлдэл хийсэн. | 2015 | 12.1 4 | 13 жилийн хорих ял |
|  |  | **2015** | **Хорих ялын бодлого жилээр +6.3 жилээр чангарсан.** | | |
| **5.Бага насны хүүхдийг хүчиндэх гэмт хэрэг үйлдэхээр завдсан үйлдэлд**  **ял оногдуулсан байдал:** | | | | | |
| 27 | Шүүгдэгч Н.Э нь 2016 оны 7 дугаар сарын 20-21-нд шилжих шөнө Дорнод аймгийн Баяндун сумын ... дүгээр багийн нутаг ... гэх газарт оршин суух иргэн Ч.Б-ийн гэрт 14 насанд хүрээгүй Б.Х-г хүч хэрэглэж, хүчиндэхийг завдсан. | 2002 | 32.3, 126.3 | 4 жил 6 сарын хорих | **4**  **жил 6 сар хорих ял** |
| 28 | Шүүгдэгч Б.Д нь 2017 оны 10 дугаар сарын 1-ний өдөр 7 настай  Б.Ц-г гадуур куртикийг нь тайлсан, түшлэгтэй сандал дээр гадуур өмдийг нь дотоожтой нь цуг өвдөг хүртэл нь шувталж дээшээ харуулан хэвтүүлсэн, өөрийнхөө гадуур өмдийг дотоожны хамт шувталчихсан охины өмнө сөхрөөд суун, өөрийнхөө бэлэг эрхтнээ гараараа оролдох зэрэг үйлдлээр хүчиндэх гэмт хэрэг үйлдэхээр завдсан. | 2015 | 2.8 12.1 4 | 9 жилийн хорих ял | **9 жил**  **хорих ял** |
|  |  | **2015** | **Хорих ялын бодлого 4.4 жилээр чангарсан.** | | |
|  | **Нийт гэмт хэрэгт оногдуулсан ялын бодлогын өөрчлөлт /дунджаар/** | 2002 | 126.3 | **12.4 жилийн хугацаагаар хорих ял** | |
| 2015 | 12.1 (4) | **13.1 жилийн хугацаагаар хорих ял** | |
| 2015  зөрүү | **Хорих ялын бодлого +0.7 жилээр чангарсан, цаазаар авах ял хасагдсан.** | | |

Дээрхээс харвал, бага насны хүүхдийг хүчиндсэн хэрэгт дунджаар 13.1 жилийн хугацаагаар хорих ял шүүхээс ногдуулж байна. Энэ нь 2015 оны Эрүүгийн хуулиар тус гэмт хэргийн хорих ялын бодлого 0.7 жилээр чангарч, цаазаар авах ял хасагдсаныг харуулж байна.

Түүнчлэн тус судалгааны үр дүнд дараах зөвлөмжийг хүргүүлж байжээ. Үүнд:

* Бага насны хүүхдийг алах болон хүчиндэх гэмт хэргийн хохирогчид олгох нөхөн төлбөр, хор уршгийг арилгах эрх зүйн зохицуулалтыг судалж, хэрэгжүүлэх;
* Бага насны хүүхдийг хүчиндэх гэмт хэрэгт хөөн хэлэлцэх хугацааг 20 жилээр тогтоох байдлаар Эрүүгийн хуулийн 1.10 дугаар зүйлд нэмэлт, өөрчлөлт оруулах;
* Бага насны хүүхдийг алах болон хүчиндэх гэмт хэрэг үйлдсэн хүнийг хорих ялаас хугацаанаас өмнө суллаж, хяналт тогтоох, өршөөл, уучлал үзүүлж, ялаас чөлөөлөх, хорих ял оногдуулсан шүүхийн шийтгэх тогтоол биелүүлэхийг хойшлуулах, хорих ял оногдуулахгүйгээр тэнсэх арга хэмжээ хэрэглэхгүй байхаар хуульчлах;
* Гэр бүлийн харилцаа, гэр бүл төлөвлөлт, эцэг, эхийн хариуцлага, үлгэр дуурайлал, түүний эерэг, сөрөг үр дагаврын талаарх иргэдийн мэдлэгийг нэмэгдүүлэх сургалт, зөвлөгөө өгөх ажлыг зохион байгуулах зэрэг байна.

Ийнхүү бага насны хүүхдийг алах гэмт хэргийн ялын бодлого суларсныг залруулж, бага насны хүүхдийг хүчиндэх гэмт хэргийн ялын бодлогын үр нөлөөтэй байдлыг дахин харж үзэх шаардлагатай байна. Үүний шалтгаан нөхцөлийг судалгааны 3 дахь хэсэгт дэлгэрэнгүй авч үзнэ.

1. **Эрх, хууль ёсны ашиг сонирхол нь хөндөгдөж байгаа этгээд**

Дээр тодорхойлсон асуудлуудтай холбоотойгоор дараах нийгмийн бүлэг, бусад этгээдийн эрх, хууль ёсны ашиг сонирхол хөндөгдөж байна.

|  |  |  |
| --- | --- | --- |
| № | Эрх, хууль ёсны ашиг сонирхол нь хөндөгдөж буй буй | Тайлбар |
| 1 | Бага насны хүүхэд (0-14 нас) | Эрүүл, аюулгүй орчинд төрийн хамгаалалт, эцэг эх, гэр бүлийн хайр халамжид өсч торних ёстой хүүхдүүд хүчирхийлэл, тэр дундаа онц хүнд гэмт хэргийн хохирогч болсоор байна. |
| 2 | 14-16 насны хүүхэд | Бага насны хүүхдийн насны хязгаарыг 14 насаар хязгаарласнаар 14-16 насны насанд хүрээгүй хүүхдүүдийн эсрэг үйлдэгдэж буй гэмт хэргийн ялын бодлого харьцангуй сул байна. |
| 3 | Хүүхдийн эцэг, эх, асран хамгаалагч | Өөрийн хүүхэд болон нийгэмд гарч буй хэргүүдээс үүдэн сэтгэл санааны хувьд төлөгдөшгүй хохирол амсаж байна. Мөн хүүхдийг нь алах, эсхүл хүчиндэх гэмт хэрэг үйлдсэн этгээд өршөөлд хамрагдах эсхүл бусад байдлаар хугацаанаасаа өмнө чөлөөлөгдөж байна. |

1. **Асуудал үүссэн шалтгаан, нөхцөл**
2. **Бага насны хүүхдийн эсрэг гэмт хэргийн нөхцөл байдал**
3. **Хүнийг алах гэмт хэргийн нөхцөл байдал**

Шүүх шинжилгээний байгууллагын мэдээлснээр сүүлийн 10 жилийн хугацаанд манай улсын хэмжээнд нийт 3,828 бага насны хүүхдийн амь нас хохирсон болох нь Шүүх шинжилгээний байгууллагад бүртгэгджээ. Өөрөөр хэлбэл, жилд дунджаар 383 бага насны хүүхэд амь насаа алдаж байна. Бага насны хүүхэд гэдэгт 0-14 насны хүүхдүүд л хамаарах тул амь нас нь хохирсон насанд хүрээгүй хүний тоо үүнээс өндөр юм.

Цагдаагийн байгууллагын тоон мэдээгээр 2023 оны 09 дүгээр сарын байдлаар өнгөрсөн 10 жилийн хугацаанд нийт 320,006 хүнийг алах гэмт хэрэг бүртгэгдсэн байна. Үүнээс энэ гэмт хэрэгт 14-15 насны насанд хүрээгүй 6 хүн хохирч, 5 хүн нас барсан байна.

Шүүхийн Ерөнхий Зөвлөлийн 2023 оны 09 дүгээр сарын 11-ний өдөр ирүүлсэн тоон мэдээллээр 2018-2022 оны хооронд нийт 1,377 хүнийг санаатай алах гэмт хэргийг эрүүгийн хэргийн анхан шатны шүүхээр шийдвэрлэжээ. Үүнээс нийт 25 бага насны буюу 14 насанд хүрээгүй хүүхэд тус гэмт хэргийн улмаас нас барсан үзүүлэлттэй байна.

*Хүснэгт 5. Бага насны хүүхдийг алах гэмт хэрэгт*

*хийсэн түүвэр судалгаа*

|  |  |  |  |  |  |  |  |
| --- | --- | --- | --- | --- | --- | --- | --- |
| Он | Гэмт хэргийн улмаас амь нас хохирсон нийт хүн | Хохирогч хүн, насны ангиллаар | | | | Нийт насанд хүрээгүй хохирогчийн тоо | Нийт хохирогчид эзлэх хувь |
| Өсвөр насны хохирогч | | | |
| 0-4 | 5-9 | 10-14 | 15-17 |
| **2018** | 162 | 0 | 2 | 0 | 1 | 3 | 1.9% |
| **2019** | 608 | 2 | 2 | 7 | 7 | 18 | 3% |
| **2020** | 210 | 1 | 1 | 2 | 1 | 5 | 2.4% |
| **2021** | 204 | 1 | 0 | 0 | 1 | 2 | 1% |
| **2022** | 193 | 3 | 2 | 2 | 6 | 13 | 6.7% |
| **Нийт** | **1,377** | **7** | **7** | **11** | **16** | **41** | **3%** |

Бага насны хүүхдийг алсан гэмт хэрэг нь 2015 оны Эрүүгийн хуулийн 10.1 дүгээр зүйлийн 2.7 дахь хэсэгт заасны дагуу 12 жилээс 20 жил хүртэл, эсхүл бүх насаар нь хорих ялтай.

Гэтэл насанд хүрээгүй боловч бага насны хүүхдийн насны хязгаарт хамаарахгүй олон хүүхдийн амь нас энэ гэмт хэргийн улмаас хохирсоор байна. Тухайлбал, 2018-2022 оны хооронд 15-17 насны нийт 16 хүүхэд энэ гэмт хэргийн хохирогч болсон.

Түүнчлэн уг гэмт хэрэг гэр бүлийн орчинд үйлдэгдэж байгаа нь төрийн анхаарал хандуулах шаардлагатай асуудал болж байна. Тухайлбал, улсын хэмжээнд зөвхөн 2023 оны эхний хагас жилийн байдлаар гэр бүлийн хүчирхийллийн улмаас хүний амь нас хохирсон 8 гэмт хэрэг бүртгэгдсэний 2 нь бага насны хүүхэд байжээ.

1. **Хүний бэлгийн эрх чөлөө, халдашгүй байдлын эсрэг гэмт хэргийн нөхцөл байдал**

Эрүүгийн хуулийн 12.1 дүгээр зүйлд заасан хүчиндэх гэмт хэрэгт нь бага насны хүүхдүүд хамгийн их хохирч буй явдал жилээс жилд өсч байна. Тухайлбал, 2015 онд 54, 2016 онд 63, 2017 онд 79, 2018 онд 111, 2019 онд 122, 2020 онд 105, 2021 онд 147, 2022 онд 184 бага насны буюу 0-14 хүүхэд хүчиндүүлсэн байна. Энэ тоо жил бүр хурдацтай өсч байгаа нь хүүхдийн амь нас, эрүүл мэнд, бэлгийн халдашгүй байдал аюулд орсныг илтгэж байна.

Шүүх шинжилгээний байгууллагын мэдээлснээр сүүлийн 10 жилийн хугацаанд 3,231 бага насны хүүхэд буюу 0-14 насны хүүхэд хүчиндэх гэмт хэргийн хохирогчоор тогтоолгох шинжилгээнд хамрагдсан байна.

*Хүснэгт 6. Бага насны хүүхдийг хүчиндэх гэмт хэргийн тоо (2015-2018)*

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| № | Үзүүлэлт | | Хугацаа | | | | Өсөлт, бууралт[[12]](#footnote-12) | | Хугацаа | | Өсөлт, бууралт | |
| 2015 он | 2016 он | 2017 он | 2018 он | Тоо | Хувь | 2018 оны эхний 4 сар | 2019 оны эхний 4 сар | Тоо | Хувь |
| 1. | Хүчиндэх гэмт хэрэг | | 279 | 290 | 376 | 519 | 143 | 38.0 | 193 | 217 | 24 | 12.4 |
| 2. | Хүчиндэх гэмт хэргийн хохирогч | | 287 | 295 | 368 | 487 | 119 | 32.3 | 178 | 210 | 32 | 18.0 |
| 3. | Хүүхэд хохирсон хүчиндэх гэмт хэрэг | | 134 | 140 | 183 | 235 | 52 | 28.4 | 75 | 110 | 35 | 46.7 |
| 4. | Үүнээс хохирогч хүүхдийн тоо /0-17 нас/ | | 139 | 143 | 187 | 238 | 51 | 27.3 | 77 | 112 | 35 | 45.5 |
| 5. | Үүнээс | 0-7 нас | 7 | 18 | 20 | 20 | 0 | 0.0 | 6 | 9 | 3 | 50.0 |
| 6. | 8-13 нас | 47 | 45 | 59 | 91 | 32 | 54.2 | 26 | 39 | 13 | 50.0 |
| 7. | 14-17 нас | 85 | 80 | 108 | 127 | 19 | 17.6 | 45 | 64 | 19 | 42.2 |

Насанд хүрээгүй хүүхдийг хүчиндсэн гэмт хэрэгт оногдуулсан ялыг сүүлийн 2 жилийн байдлаар авч үзвэл, тус гэмт хэргийг үйлдсэн хүний 43% нь 10-15 жилийн хорих ял авсан байна.

*Хүснэгт 7. Насанд хүрээгүй хүүхдийг хүчиндэх*

*гэмт хэрэгт оногдуулсан ял (2021-2022)*

|  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|  | Хэрэг | Хүн | Хэрэгсэхгүй болгосон | Цагаатгасан | Ял шийтгүүлсэн бүгд | Хорих ялыг биечлэн эдлүүлсэн | Урьд ял шийтгүүлсэн | 2 дахь удаа | 3, түүнэс дээш | Өршөөлд хамрагдаж байсан | 1-3  жил | 3-5  жил | 5-8 жил | 8-10 жил | 10-15 жил | 15-20 жил | Бүх насаар |
| 2021 он |  |  |  |  |  |  |  |  |  |  |  |  |  |  |  |  |  |
| 12.1.2.1 | 27 | 31 | 0 | 0 | 31 | 31 | 2 | 2 |  | 0 | 5 | 7 | 12 | 5 | 1 | 0 | - |
| 12.1.3 | 13 | 13 | 0 | 0 | 13 | 13 | 2 | 2 |  | 0 | 1 | 0 | 0 | 9 | 2 | 1 | - |
| 12.1.4 | 157 | 167 | 0 | 3 | 163 | 163 | 34 | 22 |  | 0 | 5 | 7 | 16 | 4 | 89 | 39 | 3 |
| 2022 он |  |  |  |  |  |  |  |  |  |  |  |  |  |  |  |  |  |
| 12.1.2.1 | 41 | 47 | 0 | 1 | 45 | 45 | 6 | 5 |  | 0 | 4 | 17 | 16 | 2 | 1 | 0 | - |
| 12.1.3 | 15 | 16 | 0 | 0 | 16 | 16 | 1 | 1 |  | 0 | 1 | 0 | 6 | 5 | 3 | 0 | - |
| 12.1.4 | 165 | 171 | 0 | 5 | 164 | 164 | 53 | 36 |  | 1 | 1 | 2 | 16 | 15 | 89 | 33 | 4 |
| Нийт | **418** | **445** | **0** | **9** | **432** | **432** | **95** | **68** |  | **1** | **17** | **33** | **66** | **40** | **185** | **73** | **7** |

Насанд хүрээгүй хүүхдийг хүчиндэх гэмт хэргийг үйлдсэн хүний 68 нь хоёр дахь удаагаа тус гэмт хэргийг давтан үйлдсэн байгаа нь ялын бодлого үр дүнд хүрэхгүй байгаагийн илрэл байна.

*Хүснэгт 8. Шүүхээр шийдвэрлэсэн хүчиндэх гэмт хэргийн хохирогч*

*хүүхдийн тоон мэдээлэл (2018-2022 он)*

|  |  |  |  |  |  |  |  |
| --- | --- | --- | --- | --- | --- | --- | --- |
| Он | Гэмт хэргийн улмаас хохирсон нийт хүн | Хохирогч хүн, насны ангиллаар | | | | Нийт насанд хүрээгүй хохирогчийн тоо | Нийт хохирогчид эзлэх хувь |
| Өсвөр насны хохирогч | | | |
| 0-4 | 5-9 | 10-14 | 15-17 |
| **2018** | 227 | 4 | 24 | 89 | 48 | 165 | 72.7% |
| **2019** | 291 | 8 | 33 | 81 | 47 | 169 | 58.1% |
| **2020** | 312 | 3 | 21 | 81 | 73 | 178 | 57.1% |
| **2021** | 348 | 1 | 36 | 110 | 66 | 213 | 61.2% |
| **2022** | 357 | 1 | 23 | 160 | 53 | 237 | 66.4% |
| **Нийт** | **1,535** | **17** | **137** | **521** | **287** | **962** | **62.7%** |

Монгол Улсын эрүүгийн хэргийн анхан шатны шүүхээс шийдвэрлэсэн хүчиндэх гэмт хэргийн статистикаас харахад сүүлийн 5 жилд улсын хэмжээнд 1535 хүн тус гэмт хэргийн хохирогч болсон. Үүнээс 962 нь буюу **62,7% нь 0-17 насны хүүхэд** байна. Энэ нь нэг жилд дунджаар 307, сард 25,5 хүүхэд тус гэмт хэргийн хохирогч болж байна гэсэн үг.

Хохирогч хүүхдүүдийн 1,8%-ийг 0-4 насныхан, 14,2%-ийг 5-9, **54,1%-ийг 10-14,** **29,9%-ийг 15-17** насны хүүхэд эзэлж байна. Бага насны хүүхэд гэдэгт 14 хүртэлх насны хүүхдийг оруулж байгаа хэдий ч 14-15 насны хүүхдүүдийн уг гэмт хэргийн золиос болж буй тоо асар их байна. Тухайлбал, сүүлийн 10 жилийн хугацаанд 14-15 насны нийт 787 хүүхэд хүчиндүүлжээ.

*Хүснэгт 9. Шүүхээр шийдвэрлэсэн хүчиндэх гэмт хэргийн судалгаа (2018-2022)*

Дээрх тоон мэдээлэл нь зөвхөн шүүхээр шийдвэрлэсэн хэргийн хохирогчоор тогтоогдсон хүүхдийн тоо бөгөөд үүнд тухайн жилд цагдаагийн байгууллагад бүртгэгдэн шалгагдаж буй шүүхийн өмнөх шатанд хохирогчоор тогтоогдсон хүүхдийн тоо ороогүй болно. Мөн цагдаагийн байгууллагад бүртгэгдээгүй нуугдмал гэмт хэрэг хэд буйг тогтоох боломжгүй байгааг анхаарах шаардлагатай.

1. **Гэмт хэргийн улмаас хүүхдийн бие махбодь, сэтгэл санаанд учирсан хор уршиг**

Шүүх шинжилгээний байгууллагын 2013-2023 оны статистик мэдээнээс үзэхэд Монгол Улсын хэмжээнд сүүлийн 10 жилийн хугацаанд 26,167 бага насны буюу 0-15 насны хүүхэд гэмтлийн зэрэг тогтоох шинжилгээнд хамрагдсан байна. Өөрөөр хэлбэл, дунджаар жилд 218 бага насны хүүхэд гэмтлийн зэрэг тогтоолгож байна.

Шүүх шинжилгээний тухай хууль (шинэчилсэн найруулга) батлагдаж, хуулийн 40 дүгээр зүйлийн 40.1 дэх хэсэгт заасан эрүүгийн болон иргэний хэрэг хянан шийдвэрлэх ажиллагааны явцад гэмт хэргийн улмаас хүний сэтгэцэд учирсан хор уршгийн зэрэглэлийг тогтоож, дүгнэлт гаргах үйл ажиллагаа 2023 оны 07 дугаар сарын 01-ний өдрөөс хэрэгжиж эхэлсэн.

Шүүх шинжилгээний ерөнхий газраас 2023 оны 10 дугаар сарын 06-ны өдөр хүргүүлсэн тоон мэдээллээр сүүлийн 3 сарын хугацаанд гэмт хэргийн улмаас сэтгэцэд учирсан хор уршгийн зэрэглэл тогтоох шинжилгээнд 9-54 насны нийт 50 иргэн хамрагдсан бөгөөд 23 буюу 46.0 хувь нь насанд хүрээгүй хохирогчид байна.

*Хүснэгт 10. Гэмт хэргийн улмаас хүүхдийн сэтгэл санаанд учирсан хор уршиг*

*(2023.07.01-2023.10.05-ны өдрийн хооронд)*

|  |  |  |  |  |
| --- | --- | --- | --- | --- |
| Сэтгэцэд учирсан хор уршгийн зэрэглэл | Хохирогчийн тоо  /насанд хүрээгүй/ | Хөдөлмөрийн хөлсний доод хэмжээ | Хөдөлмөрийн хөлсний доод хэмжээг аргачлалын дагуу нэмэгдүүлсэн байдал | Нөхөн төлбөрийн хэмжээ  /төгрөг/ |
| 5 дугаар зэрэглэл | 1 | 550,000 | 46-149 | (25,300,000-81,950,000) |
| 4 дугаар зэрэглэл | 1 | 550,000 | 23-45 | (12,650,000-24,750,000) |
| 3 дугаар зэрэглэл | 13 | 550,000 | 13-22 | (7,150,000-12,100,000) |
| 2 дугаар зэрэглэл | 7 | 550,000 | 5-12 | (2,750,000-6,600,000) |
| 1 дугаар зэрэглэл | 1 | 550,000 | 0-4 | (2,200,000 хүртэл) |

Шинжилгээнд хамрагдсан насанд хүрээгүй хүүхдүүдийн 20 нь Эрүүгийн хуулийн 12 дугаар бүлэг буюу “Хүний бэлгийн эрх чөлөө халдашгүй байдлын эсрэг гэмт хэрэг”, 3 хүүхэд нь мөн хуулийн 27.10 дугаар зүйл буюу “Авто тээврийн хэрэгслийн хөдөлгөөний аюулгүй байдал, ашиглалтын журам зөрчих гэмт хэрэг”-ийн хохирогчид байна.

1. **Бага насны хүүхдийн эсрэг гэмт хэргийн хөөн хэлэлцэх хугацаа**

*Хүснэгт 11. Хүүхдийн эсрэг гэмт хэргийн хөөн хэлэлцэх хугацаа*

|  |  |  |  |
| --- | --- | --- | --- |
| **№** | **Хуулийн зүйл, заалт** | | **Хөөн хэлэлцэх хугацаа** |
| 1 | 10.1 дүгээр зүйл. **Хүнийг алах** | 2.Хүнийг:  2.7.хохирогчийн биеэ хамгаалж чадахгүй, **бага насны хүүхэд**, жирэмсэн болохыг мэдсээр байж алсан бол 12 жилээс 20 жил хүртэл хугацаагаар, эсхүл бүх насаар хорих ял шийтгэнэ. | Хөөн хэлэлцэх хугацаа тоолохгүй |
| 2 | 11.1 дүгээр зүйл. **Хүний эрүүл мэндэд хүнд хохирол санаатай учруулах** | 2.Энэ гэмт хэргийг:  2.1.**энэ хуулийн 10.1 дүгээр зүйлийн 2 дахь хэсэгт заасан хүндрүүлэх нөхцөл байдалтайгаар үйлдсэн** бол 5 жилээс 12 жил хүртэл хугацаагаар хорих ял шийтгэнэ. | 12 жил |
| 3 | 11.4 дүгээр зүйл.  **Хүний эрүүл мэндэд хүндэвтэр хохирол санаатай учруулах** | 2.Энэ гэмт хэргийг:  2.1.**энэ хуулийн 10.1 дүгээр зүйлийн 2 дахь хэсэгт заасан хүндрүүлэх нөхцөл байдалтайгаар үйлдсэн** бол 2,700 нэгжээс 14,000 нэгжтэй тэмцэх хэмжээний төгрөгөөр торгох, эсхүл 6 сараас 3 жил хүртэл хугацаагаар зорчих эрхийг хязгаарлах, эсхүл 6 сараас 3 жил хүртэл хугацаагаар хорих ял шийтгэнэ. | 3 жил |
| 4 | 11.6 дугаар зүйл.  **Хүний эрүүл мэндэд хөнгөн хохирол санаатай учруулах** | 2.Энэ гэмт хэргийг **энэ хуулийн 10.1 дүгээр зүйлийн 2 дахь хэсэгт заасан хүндрүүлэх нөхцөл байдалтайгаар үйлдсэн** бол 450 нэгжээс 2700 нэгжтэй тэнцэх хэмжээний төгрөгөөр торгох, эсхүл 240-720 цаг хүртэл хугацаагаар нийтэд тустай ажил хийлгэх, эсхүл 1 сараас 6 сар хүртэл хугацаагаар зорчих эрхийг хязгаарлах ял шийтгэнэ. | 1 жил |
| 5 | 12.1 дүгээр зүйл. **Хүчиндэх** | 4.Энэ гэмт хэргийг **бага насны хүүхдийн эсрэг үйлдсэн** бол 12 жилээс 20 жил хүртэл хугацаагаар, эсхүл бүх насаар хорих ял шийтгэнэ. | Хөөн хэлэлцэх хугацаа тоолохгүй |
| 6 | 12.2 дугаар зүйл.  **Бэлгийн дур хүслээ ёс бусаар хангах** | 3.Энэ гэмт хэргийг **бага насны хүүхдийн эсрэг үйлдсэн** бол 2 жилээс 8 жил хүртэл хугацаагаар хорих ял шийтгэнэ. | 5 жил |
| 7 | 12.3 дугаар зүйл.  **Бэлгийн мөлжлөг** | 4.Энэ гэмт хэргийг хохирогчийн биеийг үнэлүүлж ашиг олох зорилгоор:  4.1.**бага насны хүүхдийг албадан оруулж үйлдсэн** бол 12 жилээс 20 жил хүртэл хугацаагаар, эсхүл бүх насаар хорих ял шийтгэнэ. | Хөөн хэлэлцэх хугацаа тоолохгүй |
| 8 | 15.2 дугаар зүйл.  **Аюултай байдалд орхих, тусламж үзүүлэхгүй байх** | 1.**Бага насны хүүхэд**, өндөр настай, хөгжлийн бэрхшээлтэй, бэртэл гэмтэлтэй, өвчний улмаас бусдын туслалцаа, асрамж шаардлагатай хүний амь нас, эрүүл мэндэд аюул учирсан нөхцөлд хууль, түүнд нийцүүлэн гаргасан захиргааны хэм хэмжээний акт, хэлцэл, эсхүл харилцан итгэлцлээр хүлээсэн тусламж үзүүлэх, асран хамгаалах үүргээ зориуд биелүүлээгүй орхисны улмаас хохирогчийн эрүүл мэндэд хүндэвтэр хохирол учирсан бол 2,700 нэгжээс 5,400 нэгжтэй тэнцэх хэмжээний төгрөгөөр торгох, эсхүл 6 сараас 1 жил хүртэл хугацаагаар зорчих эрхийг хязгаарлах, эсхүл 6 сараас 1 жил хүртэл хугацаагаар хорих ял шийтгэнэ. | 1 жил |
| 9 | 16.9 дүгээр зүйл.  **Хүүхэд оролцуулж садар самууныг сурталчлах** | 2.Энэ гэмт хэргийг:  2.2.**бага насны хүүхдийн эсрэг үйлдсэн** бол 10,000 нэгжээс 40,000 нэгжтэй тэнцэх хэмжээний төгрөгөөр торгох, эсхүл 2 жилээс 8 жил хүртэл хугацаагаар хорих ял шийтгэнэ. | 5 жил |
| 10 | 11.7 дугаар зүйл.  **Гэр бүлийн хүчирхийлэл үйлдэх** | 2.Энэ гэмт хэргийг:  2.1.**хүүхэд**, жирэмсэн эмэгтэй, ахмад настан, хөгжлийн бэрхшээлтэй хүний эсрэг үйлдсэн бол 6 сараас 2 жил хүртэл хугацаагаар зорчих эрхийг хязгаарлах, эсхүл 6 сараас 2 жил хүртэл хугацаагаар хорих ял шийтгэнэ. | 3 жил |
| 11 | 13.2 дугаар зүйл.  **Хүн хулгайлах** | 2.Энэ гэмт хэргийг:  2.1.**хүүхэд**, жирэмсэн эмэгтэйг мэдсээр байж үйлдсэн бол 2 жилээс 8 жил хүртэл хугацаагаар хорих ял шийтгэнэ. | 5 жил |
| 12 | 13.3 дугаар зүйл.  **Хүн барьцаалах** | 2.Энэ гэмт хэргийг:  2.1.**хүүхэд**, жирэмсэн эмэгтэйг мэдсээр байж үйлдсэн бол 5 жилээс 12 жил хүртэл хугацаагаар хорих ял шийтгэнэ. | 12 жил |
| 13 | 13.4 дүгээр зүйл.  **Хүнийг хүчээр алга болгох** | 2.Энэ гэмт хэргийг:  2.1.**хүүхэд**, жирэмсэн эмэгтэйг мэдсээр байж үйлдсэн бол 2 жилээс 8 жил хүртэл хугацаагаар хорих ял шийтгэнэ. | 5 жил |
| 14 | 15.6 дугаар зүйл.  **Бусдын амь насанд аюул учруулж болзошгүй халдварт өвчин, дархлал хомсдолын вирус халдаах** | 3.Энэ гэмт хэргийг:  3.2.хүүхдийн эсрэг үйлдсэн бол 2 жилээс 8 жил хүртэл хугацаагаар хорих ял шийтгэнэ. | 5 жил |
| 15 | 16.1 дүгээр зүйл.  **Хүүхдийг гэмт хэрэг үйлдэхэд татан оруулах** | 1.Арван найман насанд хүрсэн хүн **хүүхдэд** амлалт өгч, хууран мэхэлж; хүч хэрэглэж, хүч хэрэглэхээр заналхийлж; хохирогчийн хөрөнгө чинээ, эрүүл мэнд, хөгжлийн бэрхшээлтэй байдал, гэр бүлийн таагүй орчин, амьдрал ахуйн бусад хүнд байдлыг далимдуулж гэмт хэрэг үйлдэхэд татан оруулсан бол 1 жилээс 5 жил хүртэл хугацаагаар зорчих эрхийг хязгаарлах, эсхүл 1 жилээс 5 жил хүртэл хугацаагаар хорих ял шийтгэнэ.  2.Арван найман насанд хүрсэн хүн **хүүхдийг** зохион байгуулалттай гэмт бүлэгт, найман жилээс дээш хугацаагаар хорих ял шийтгэхээр заасан гэмт хэрэг үйлдэхэд татан оруулсан бол 2 жилээс 8 жил хүртэл хугацаагаар хорих ял шийтгэнэ. | 5 жил |
| 16 | 16.2 дугаар зүйл.  **Хүүхдийг согтуурах, мансуурах, донтох байдалд татан оруулах** | 1.**Хүүхдийг** байнгын согтуурах, мансуурах, донтох байдалд татан оруулсан бол 5,400 нэгжээс 27,000 нэгжтэй тэнцэх хэмжээний төгрөгөөр торгох, эсхүл 1 жилээс 5 жил хүртэл хугацаагаар зорчих эрхийг хязгаарлах, эсхүл 1 жилээс 5 жил хүртэл хугацаагаар хорих ял шийтгэнэ.  2.Энэ гэмт хэргийн улмаас хохирогчийн эрүүл мэндэд хүнд хохирол учирсан, хохирогч нас барсан бол 5 жилээс 12 жил хүртэл хугацаагаар хорих ял шийтгэнэ. | 5 жил  12 жил |
| 17 | 16.3 дугаар зүйл.  **Хүүхдийг хаях, төөрүүлэх, тэнүүчлэлд хүргэх** | 1.Хуулиар хүлээсэн асран хамгаалах, харгалзан дэмжих үүргээсээ зайлсхийж **хүүхдийг** хаясан, орон гэрээ олох боломжгүй газар зориуд орхисон, **хүүхдийг** оршин суугаа газраас нь хөөж тэнүүчлэхэд хүргэсэн бол 5,400 нэгжээс 27,000 нэгжтэй тэнцэх хэмжээний төгрөгөөр торгох, эсхүл 240 цагаас 720 цаг хүртэл хугацаагаар нийтэд тустай ажил хийлгэх, эсхүл 1 жилээс 5 жил хүртэл хугацаагаар зорчих эрхийг хязгаарлах, эсхүл 1 жилээс 5 жил хүртэл хугацаагаар хорих ял шийтгэнэ.  2.Энэ гэмт хэргийн улмаас хохирогчийн эрүүл мэндэд хүнд хохирол учирсан, хохирогч нас барсан бол 5 жилээс 12 жил хүртэл хугацаагаар хорих ял шийтгэнэ. | 5 жил  12 жил |
| 18 | 16.4 дүгээр зүйл.  **Хүүхдээр гуйлга гуйлгах** | 1.**Хүүхдэд** амлалт өгч, хууран мэхэлж; хүч хэрэглэж, хүч хэрэглэхээр заналхийлж; хохирогчийн хөрөнгө чинээ, эрүүл мэнд, хөгжлийн бэрхшээлтэй байдал, гэр бүлийн таагүй орчин, амьдрал ахуйн бусад хүнд байдлыг далимдуулж байнга гуйлга гуйлгасан бол 240 цагаас 480 цаг хүртэл хугацаагаар нийтэд тустай ажил хийлгэх, эсхүл 1 жилээс 5 жил хүртэл хугацаагаар зорчих эрхийг хязгаарлах, эсхүл 1 жилээс 5 жил хүртэл хугацаагаар хорих ял шийтгэнэ. | 5 жил |
| 19 | 16.5 дугаар зүйл.  **Хүүхэд солих** | 1.**Хүүхдийг** санаатайгаар сольсон бол 5,400 нэгжээс 27,000 нэгжтэй тэнцэх хэмжээний төгрөгөөр торгох, эсхүл 1 жилээс 5 жил хүртэл хугацаагаар зорчих эрхийг хязгаарлах, эсхүл 1 жилээс 5 жил хүртэл хугацаагаар хорих ял шийтгэнэ. | 5 жил |
| 20 | 16.6 дугаар зүйл.  **Хүүхэд худалдах** | 1.Төрүүлсэн, үрчлэн авсан, асран хамгаалж харгалзан дэмжиж байгаа **хүүхдээ** бусдад худалдсан нь энэ хуулийн 13.1 дүгээр зүйлд заасан гэмт хэргийн шинжгүй бол 10,000 нэгжээс 40,000 нэгжтэй тэнцэх хэмжээний төгрөгөөр торгох, эсхүл 2 жилээс 8 жил хүртэл хугацаагаар хорих ял шийтгэнэ. | 5 жил |
| 21 | 16.7 дугаар зүйл.  **Хүүхэдтэй хэрцгий харьцах** | 1.Арван найман насанд хүрсэн хүн **хүүхдийг** аливаа үйлдэл, эс үйлдэхүйн төлөө удаа дараа хэрцгий харьцаж, бие махбодын, сэтгэл санааны шаналал, зовиур үүсгэсэн бол 450 нэгжээс 1,350 нэгжтэй тэнцэх хэмжээний төгрөгөөр торгох, эсхүл 240 цагаас 720 цаг хүртэл хугацаагаар нийтэд тустай ажил хийлгэх, эсхүл 1 сараас 3 сар хүртэл хугацаагаар зорчих эрхийг хязгаарлах ял шийтгэнэ.  2.Энэ гэмт хэргийг багш, сурган хүмүүжүүлэгч, асран хамгаалах үүрэг хүлээсэн хүн үйлдсэн бол 450 нэгжээс 2,700 нэгжтэй тэнцэх хэмжээний төгрөгөөр торгох, эсхүл 240 цагаас 720 цаг хүртэл хугацаагаар нийтэд тустай ажил хийлгэх, эсхүл 1 сараас 6 сар хүртэл хугацаагаар зорчих эрхийг хязгаарлах ял шийтгэнэ. | 1 жил |
| 22 | 16.8 дугаар зүйл.  **Хүүхдэд садар самууныг сурталчлах, уруу татах** | 1.**Хүүхдэд** садар самууныг сурталчилсан хэвлэл, ном зохиол, зураг, кино, дүрс бичлэг, бусад зүйлийг зориуд үзүүлсэн, өгсөн, сурталчилсан; **хүүхдээр** садар самуун үйлдэл хийлгэсэн; **хүүхдэд** биеэ үнэлэх, бэлгийн харьцаанд орохыг санал болгосон бол 2,700 нэгжээс 5,400 нэгжтэй тэнцэх хэмжээний төгрөгөөр торгох, эсхүл 240 цагаас 720 цаг хүртэл хугацаагаар нийтэд тустай ажил хийлгэх, эсхүл 6 сараас 1 жил хүртэл хугацаагаар зорчих эрхийг хязгаарлах, эсхүл 6 сараас 1 жил хүртэл хугацаагаар хорих ял шийтгэнэ. | 1 жил |
| 23 | 16.10 дугаар зүйл. **Хүүхдээр тэвчишгүй хөдөлмөр эрхлүүлэх** | 1.**Хүүхдээр** аюултай ажил, эрүүл мэнд, бие бялдар, оюун санаанд нь хохирол учруулахуйц хориглосон ажил, үйлчилгээ зориуд эрхлүүлсэн бол 2,700 нэгжээс 5,400 нэгжтэй тэнцэх хэмжээний төгрөгөөр торгох, эсхүл 240 цагаас 720 цаг хүртэл хугацаагаар нийтэд тустай ажил хийлгэх, эсхүл 6 сараас 1 жил хүртэл хугацаагаар зорчих эрхийг хязгаарлах, эсхүл 6 сараас 1 жил хүртэл хугацаагаар хорих ял шийтгэнэ. | 1 жил |
| 24 | 16.11 дүгээр зүйл.  **Хүүхдийг асран хамгаалах үүргээ үл биелүүлэх** | 1.Эцэг, эх, асран хамгаалагч, харгалзан дэмжигч хуулиар хүлээсэн асран хамгаалах үүргээ биелүүлээгүйн улмаас **хүүхдийн** эрүүл мэндэд хүндэвтэр хохирол учирсан бол 450 нэгжээс 5,400 нэгжтэй тэнцэх хэмжээний төгрөгөөр торгох, эсхүл 240 цагаас 720 цаг хүртэл хугацаагаар нийтэд тустай ажил хийлгэх, эсхүл 1 сараас 1 жил хүртэл хугацаагаар зорчих эрхийг хязгаарлах ял шийтгэнэ.  2.Энэ гэмт хэргийн улмаас **хүүхдийн** эрүүл мэндэд хүнд хохирол учирсан бол 5,400 нэгжээс 27,000 нэгжтэй тэнцэх хэмжээний төгрөгөөр торгох, эсхүл 1 жилээс 5 жил хүртэл хугацаагаар зорчих эрхийг хязгаарлах, эсхүл 1 жилээс 5 жил хүртэл хугацаагаар хорих ял шийтгэнэ.  3.Энэ гэмт хэргийн улмаас **хүүхэд** нас барсан бол 2 жилээс 8 жил хүртэл хугацаагаар хорих ял шийтгэнэ. | 5 жил |

2015 оны Эрүүгийн хуулийн 10, 11, 16-р бүлэгт насанд хүрээгүй хүүхдийн эсрэг гэмт хэргүүдийг заасан бөгөөд тэдгээрийн хөөн хэлэлцэх хугацааны дундаж хугацаа нь 7 жил байна. Өмнө дурдсанчлан ялын бодлого шинэ хуулиар суларсантай холбоотой хөөн хэлэлцэх хугацаа мөн өөрчлөгджээ.

Үүнээс хүнийг алах, хүчиндэх болон бэлгийн мөлжлөг үйлдсэн тохиолдолд бүх насаар хорих ялаар шийтгэх бөгөөд энэ тохиолдолд хөөн хэлэлцэх хугацааг тоолохгүй байна.

1. **Бага насны хүүхдийн эсрэг гэмт хэрэгт ял шийтгүүлээд суллагдсан байдал**

Шүүхийн шийдвэр гүйцэтгэх байгууллагаас ирүүлсэн тоон мэдээллээр 2013-2023 оны хооронд Эрүүгийн хуулийн тусгай ангийн 10.1 /хүнийг алах/, 12.1 /хүчиндэх/ гэмт хэрэг үйлдэн хорих ял шийтгүүлэн ял эдэлж байгаад сүүлийн 10 жилийн хугацаанд суллагдсан этгээдийн тоон судалгааг дараах хүснэгтээр харууллаа.

*Хүснэгт 12. 2013-2023 оны хооронд хүн алах, хүчиндэх*

*гэмт хэрэгт ял шийтгүүлээд суллагдсан байдал*

|  |  |  |  |  |
| --- | --- | --- | --- | --- |
|  | **Хүн алах гэмт хэрэгт хорих ял шийтгэгдэж** | **Хүчиндэх /14-ээс дээш насны хүүхэд болон насанд хүрсэн хүний эсрэг/ гэмт хэрэгт хорих ял шийтгэгдэж** | **Хүчиндэх /14-ээс доош насны хүүхдийн эсрэг/ гэмт хэрэгт хорих ял шийтгэгдэж** | **Нийт** |
| Өршөөл үзүүлэх тухай хуульд хамрагдан | 6 | 28 | 0 | **34** |
| Монгол Улсын Ерөнхийлөгчийн Зарлигаар | 5 | 0 | 1 | **6** |
| Хорих ялын хугацаа дуусч суллагдсан | 170 | 232 | 61 | **463** |
| Хугацаанаас өмнө шүүгчийн захирамжаар ялаас чөлөөлөгдсөн | 1669 | 895 | 404 | **2968** |
| Өвчний учир шүүгчийн захирамжаар ялаас чөлөөлөгдсөн | 75 | 5 | 17 | **97** |
| Улсын Дээд Шүүхийн тогтоолоор | 11 | 5 | 6 | **22** |
| Эрүүгийн хуулийн тэгшитгэлд хамрагдан | 117 | 58 | 45 | **220** |
| 2021 оны Өршөөл үзүүлэх тухай хуулийн дагуу зорчих эрхийг хязгаарлах ялаар сольж шийдвэрлэн сулласан | 0 | 3 | 0 | **3** |
| **Нийт** | **2,053** | **1,226** | **534** | **3,813** |

Дээрхээс харвал, сүүлийн 10 жилийн хугацаанд хүн алах гэмт хэрэгт шийтгүүлээд суллагдсан хүний тоо 2,053 байна. Харин бага насны хүүхдийг хүчиндсэн хэрэгт шийтгүүлээд суллагдсан хүний тоо 534 байна. Энэ нь нийт хүчиндэх гэмт хэрэгт шийтгүүлээд суллагдсан этгээдийн 30.3% эзэлж байна.

Эдгээр хүнд гэмт хэргийг үйлдэж ял шийтгүүлсэн этгээдийн суллагдсан үндэслэл нь 77.8 хувьд нь шүүгчийн захирамжаар хугацаанаас өмнө хорих ялаас чөлөөлөгдсөн байна.

1. **АСУУДЛЫГ ШИЙДВЭРЛЭХ ЗОРИЛГЫГ ТОМЬЁОЛСОН БАЙДАЛ**

Дээр дурдсан асуудлыг зохицуулах зорилго нь бага насны хүүхдийг алах, хүчиндэх зэргээр түүний амь нас, эрүүл мэнд, бэлгийн эрх чөлөөнд халдаж буй гэмт хэргийн ялын бодлогыг өөрчилж, практикт гарч буй нөхцөл байдлыг бууруулахад оршино.

1. **АСУУДЛЫГ ЗОХИЦУУЛАХ ХУВИЛБАРУУД, ТЭДГЭЭРИЙН ЭЕРЭГ, СӨРӨГ ТАЛЫГ ХАРЬЦУУЛСАН БАЙДАЛ**

Аргачлалын 5.1-т зааснаар асуудлыг зохицуулах хувилбаруудыг тогтоож, эерэг болон сөрөг талыг харьцуулан үзэх ажлын хүрээнд дээр дурдсан асуудлыг шийдвэрлэх зорилгыг биелүүлэхэд чиглэсэн хувилбаруудыг тогтооно.

Аргачлалын дээрх зүйлд зааснаар асуудлыг шийдвэрлэх доор дурдсан хувилбарууд байна:

5.1.1. ”тэг” хувилбар буюу шинээр зохицуулалт хийхээс татгалзах;

5.1.2. хэвлэл мэдээлэл болон бусад арга хэрэгслээр дамжууоан олон нийтийг соён гэгээрүүлэх;

5.1.3. зах зээлийн механизмаар дамжуулан төрөөс зохицуулалт хийх;

5.1.4. төрөөс санхүүгийн интервенц хийх;

5.1.5. төрийн бус байгууллага, хувийн хэвшлээр тодорхой чиг үүргийг гүйцэтгүүлэх;

5.1.6. захиргааны шийдвэр гаргах;

5.1.7. хууль тогтоомжийн төсөл боловсруулах.

|  |  |  |  |  |
| --- | --- | --- | --- | --- |
| **Хувилбар** | | **Зорилгод хүрэх байдал** | **Зардал, үр өгөөжийн харьцаа** | **Үр дүн** |
| 1. | “Тэг” хувилбар | Өнөөгийн үүссэн асуудал, бэрхшээл хэвээр үлдэнэ. Зорилгод хүрэх боломжгүй. | Зардал гарахгүй боловч сөрөг үр дагавар улам бүр нэмэгдэнэ. | Үр дүн сөрөг |
| 2. | Хэвлэл мэдээлэл болон бусад арга хэрэгслээр дамжуулан олон нийтийг соён гэгээрүүлэх | Зорилгын тодорхой хэсгийг буюу байгууллага, иргэн, олон нийтийн мэдлэг, ойлголтыг нэмэгдүүлэх боломжтой ч зорилгод бүрэн хүрэхгүй байна. | Тодорхой зардал гарах бөгөөд үр өгөөж нь зорилгын тодорхой хэсэгт л үйлчилнэ. | Тодорхой үр дүнд хүрэхгүй. |
| 3. | Зах зээлийн механизмаар дамжуулан төрөөс зохицуулалт хийх | Зах зээлийн механизмаар дамжуулан төрөөс зохицуулалт хийх боломжгүй. | Зардал шаардагдана. Асуудлыг үүсгэж байгаа гол шалтгаан, нөхцөлийг арилгаж, бууруулж чадахгүй. | Тодорхой үр дүнд хүрэхгүй. |
| 4. | Төрөөс санхүүгийн интервенц хийх | Төрөөс санхүүгийн дэмжлэг үзүүлэн бууруулах боломжтой ч зорилгыг бүрэн хамарч чадахгүй. | Ихээхэн зардал шаардлагатай. Үр өгөөж нь хөндөгдөж буй асуудлын нэг хэсэгт нөлөөлөх хэдий ч зорилгод хүрэхгүй. | Тодорхой үр дүнд хүрэхгүй. |
| 5. | Төрийн бус байгууллага, хувийн хэвшлээр тодорхой чиг үүрэг гүйцэтгүүлэх | Төрийн бус байгууллага, хувийн хэвшлээр бүрэн гүйцэтгүүлэх боломжгүй. Харин эдгээр байгууллагууд хүчирхийлэлд өртсөн хүүхэдтэй холбоотой зарим үйл ажиллагаанд оролцох боломжтой. | Тодорхой зардал гарах хэдий ч үр өгөөж нь бага. | Тодорхой үр дүнд хүрэхгүй. |
| 6. | Захиргааны шийдвэр гаргах | Энэхүү хувилбараар зорилгын тодорхой асуудлыг нарийвчлан зохицуулж болох хэдий ч бага насны хүүхдэд хамаарах төр, байгууллага, иргэний хэрэгжүүлэх үндсэн үйл ажиллагаа, олон талт хамтын ажиллагаа, байгууллага, иргэний хүлээх хариуцлагыг хууль тогтоомжоор зохицуулахаас нааш шийдвэрлэж чадахгүй. | Зорилгын тодорхой хэсэг болох байгууллага, иргэний хэрэгжүүлэх үйл ажиллагаанд тодорхой зардал гарах бөгөөд харин практикт үр өгөөж нь бүрэн дүүрэн гарахгүй, мөн асуудлыг үүсгэж байгаа шалтгааныг бүрэн арилгаж чадахгүй. | Тодорхой үр дүнд хүрэхгүй. |
| 7. | Хууль тогтоомжийн төсөл боловсруулах | Зохицуулагдаагүй байгаа харилцааг зохицуулах боломжтой болж зорилгыг бүрэн хангах боломжтой. | Зардал гарах боловч үр өгөөж нь зорилгод хүрэхүйц байна. | **Үр дүнтэй.** |

Дээрх харьцуулалтаас харахад зөвхөн “Хууль тогтоомжийн төсөл боловсруулах” хувилбар үр дүнтэй харагдаж байна.

1. **СОНГОСОН ЗОХИЦУУЛАЛТЫН ХУВИЛБАРЫН ҮР НӨЛӨӨГ ТАНДАН СУДАЛСАН БАЙДАЛ**

Аргачлалын 6-д заасны дагуу сонгосон хувилбарын үр нөлөөг Аргачлалд заасны дагуу ерөнхий асуултуудад хариулах замаар дүгнэлтийг нэгтгэн гаргалаа.

*Жич: Хүний эрхэд үзүүлэх үр нөлөө, Эдийн засагт үзүүлэх үр нөлөө, Нийгэмд үзүүлэх үр нөлөө, Байгаль орчинд үзүүлэх нөлөө тус бүрийн асуултын дагуу тандсан байдлыг Хавсралт хүснэгтээс үзнэ үү.*

## Хүний эрхэд үзүүлэх үр нөлөө

Хуулийн төсөл боловсруулах хувилбар нь хүний амь явах, эрүүл мэндээ хамгаалуулах, халдашгүй байх эрхийг хамгаалахад чиглэх бөгөөд хүүхдийн эрхийг хамгаалах чиглэлд эрүүгийн эрх зүйн ялын бодлогод өөрчлөлт оруулах юм.

## Эдийн засагт үзүүлэх үр нөлөө

Хуулийн төсөл боловсруулах хувилбар нь эдийн засагт ямар нэгэн сөрөг нөлөө үзүүлэхгүй.

1. **Нийгэмд үзүүлэх үр нөлөө**

Хуулийн төсөл боловсруулах хувилбар нь нийгэмд бий болсон түгшүүр, айдас болон хүүхдийн эрх ноцтой зөрчигдөж буй байдлыг багасгахад чиглэх тул нийгмийн чухал асуудал болох хүүхдийн үндсэн эрхийг хамгаалах эрх зүйн орчинг сууриар нь сайжруулах юм.

## Байгаль орчинд үзүүлэх үр нөлөө

Байгаль орчинд ямар нэгэн сөрөг нөлөө үзүүлэхгүй.

## Монгол Улсын Үндсэн хууль, Монгол Улсын олон улсын гэрээ, бусад хуультай нийцэж байгаа эсэх

Монгол Улсын Үндсэн хууль, Монгол Улсын олон улсын гэрээ, бусад хуультай нийцсэн болно. Монгол Улсын Үндсэн хуулийн Арван зургадугаар зүйлийн 11 дэх хэсэгт “...Гэр бүл, эх нялхас, хүүхдийн ашиг сонирхлыг төр хамгаална” гэж заасан.

Хүүхдийн эрхийг хамгаалах тухай конвенцийн 34, 35 дугаар зүйлд зааснаар Монгол Улс хүүхдийг бэлгийн замаар ашиглан мөлжих бүхий л хэлбэрээс хамгаалах, хүүхдийг аливаа зорилго хэлбэрээр хулгайлах, худалдах буюу хил дамжуулан худалдах явдлаас урьдчилан сэргийлэхэд чиглэсэн үндэсний, хоёр талт болон олон талт шаардлагатай бүх арга хэмжээг авах үүрэг хүлээсэн.

Түүнчлэн Монгол Улс 2000 онд Хүүхдийг худалдах, хүүхдийн биеийг үнэлэх, хүүхдийг садар самуунд сурталчлахын эсрэг хүүхдийн эрхийн тухай конвенцид оруулах нэмэлт протоколыг соёрхон баталсан. Энэхүү Протоколд оролцогч улсууд хүүхдийг худалдах, хүүхдийн биеийг үнэлэх болон хүүхдийг садар самуунд сурталчлахыг хуулиар хориглож, хариуцлага хүлээх үүрэг хүлээсэн.

1. **ЗОХИЦУУЛАЛТЫН ХУВИЛБАРУУДЫГ ХАРЬЦУУЛСАН ДҮГНЭЛТ**

Аргачлалын 7-д зааснаар хувилбарын эерэг болон сөрөг талуудыг зорилгод хүрэх байдал, зардал, үр өгөөжийн харьцаа, хүний эрх, эдийн засаг, нийгэм, байгаль орчинд үзүүлэх үр нөлөө, Монгол Улсын Үндсэн хууль, Монгол Улсын олон улсын гэрээ, бусад хуультай нийцэж буй эсэх гэсэн шалгуураар дахин нягталж үзэж, хууль тогтоомжийн төсөл боловсруулах нь үр дүнтэй гэж үзлээ.

1. **ОЛОН УЛСЫН БОЛОН БУСАД УЛСЫН ХУУЛЬ, ЭРХ ЗҮЙН ЗОХИЦУУЛАЛТТАЙ ХАРЬЦУУЛСАН БАЙДАЛ**

Бэлгийн эрх чөлөө, халдашгүй байдлын эсрэг гэмт хэргийн хувьд улс орнууд хохирогчийн шийдвэр гаргах насны байдлыг харилцан адилгүй тогтоосон байдаг. Энэ нь Иргэний хуульд заасан эрх зүйн чадамжийн ойлголтоос ялгаатай байдаг. Тухайлбал АНУ болон Европын Холбооны зарим улсад дараах байдлаар тогтоосон байна. Үүнд:

|  |  |
| --- | --- |
| **Насны хязгаарлалт** | **Улсын нэр** |
| 13 хүртэлх нас | АНУ-ын зарим муж улс |
| 14 хүртэлх нас | Австри, Болгар, Эстони, ХБНГУ, Унгар, Итали болон Португал, Франц |
| 15 хүртэлх нас | Хорват, Чех, Дани, Грек, Польш, Румын, Словак, Словени, Швед |
| 16 хүртэлх нас | Бельги, Литва, Латви, Нидерланд, Их Британи, Испани, Финлянд, Люксенбург |
| 17 хүртэлх нас | Цюперн болон Ирланд |
| 18 хүртэлх нас | Мальтад |

Үүнээс харахад Европын Холбооны ихэнх оронд бэлгийн хүчирхийллийн гэмт хэргийн хохирогчийн насыг 14-16 хүртэлх насаар тогтоосон байна.

Бэлгийн эрх чөлөөний эсрэг гэмт хэрэгтэнг бүртгэх, олон нийтэд сэрэмжлүүлэх ажиллагааны талаар зохицуулсан хууль тогтоомжийн судалгаа

|  |  |  |  |
| --- | --- | --- | --- |
| **№** | **Улсын нэр** | **Зохицуулж буй хууль тогтоомж** | **Бүртгүүлэх ажиллагаа болон Гэмт хэрэгтний мэдээлэл нийтэд**  **нээлттэй эсэх талаар** |
| 1 | **АНУ** | - Адам Валш хүүхэд хамгаалал, аюулгүй байдлын тухай (The Adam Walsh Child Protection and Safety Act)  - The Sex Offender Registration and Notification Act /(SORNA) | Мэдээлэл нь нийтэд нээлттэй байдаг. Хуулийн Нэгдүгээр бүлэгт Бэлгийн хүчирхийллийн гэмт хэрэгтэнг бүртгэх болон мэдэгдэх тухай заасан. Бэлгийн хүчирхийллийн гэмт хэрэгтэнг I зэрэг (tier), II зэрэг, III зэрэг гэж гурав хувааж авч үзсэн. Бага насны хүүхдийг хүчиндэх гэмт хэргээр яллагдсан хэрэгтэн хамгийн ноцтой гэмт хэрэгтэнд тооцох буюу III түвшин хамаарагддаг байна. III зэргийн бэлгийн хүчирхийллийн гэмт хэрэгтэн нь насан туршдаа 90 хоног тутам эрх бүхий байгууллагад бүртгүүлэх ёстой байдаг. |
| 2 | **Англи** | Бэлгийн эрх чөлөөний эсрэг гэмт хэргийн тухай хууль- Sex Offences Act of 2003 | АНУ-аас ялгаатай нь Англид бүртгүүлэгчийн мэдээлэл олон нийтэд нээлттэй байхыг зөвшөөрдөггүй. Үүний оронд Англид зөвхөн хүүхдийн эсрэг бэлгийн хүчирхийлэл үйлдсэн хэргээр шийтгэгдсэн тохиолдолд зарим бүртгүүлэгчдийн тухай мэдээллийг "хяналттай задруулах" заалттай байдаг. |
| 3 | **Канад** | Хүчиндэх гэмт хэрэг үйлдсэн этгээдийн бүртгэл мэдээллийн тухай хууль /Sex Offender Information Registration Act/ -иар бэлгийн хүчирхийлэл үйлдсэн этгээдийг бүртгэж мэдээлдэг. Мөн түүнчлэн Үндэсний аюулгүй байдлын тухай хуулийн 227 дугаар бүлгээр уг харилцааны эрх зүйн харилцааг зохицуулж байна. | Тус хуульд заасны дагуу хүчиндэх гэмт хэрэгт гэм буруутайд тооцогдож эрүүгийн хариуцлага хүлээсэн этгээдээс гадна хэрэг хариуцах чадваргүй үндэслэлээр эрүүгийн хариуцлага хүлээгээгүй этгээдүүд өөрсдийн овог нэр, нас хүйс, бүртгэлтэй эсхүл оршин суугаа хаяг, ажлын байр, сургуулийн хаяг, мэдээлэл, холбоо барих утасны дугаар, өндөр, жин, нүд, үсний өнгө, биеийн бусад онцлох өгөгдөл, шаардлагатай бол тэдгээрийн зурган мэдээлэл, эзэмшиж буй автомашины дугаар, арлын дугаар, өнгө, загвар, үйлдвэрлэгдсэн огноо, жолооны үнэмлэхийн дугаар, мэдээлэл, гадаад пасспортын мэдээлэл зэргийг өөрийн биеэр Бүртгэлийн төвд (Registration Center) очиж мэдүүлэх үүрэг хүлээдэг. Мэдүүлэг өгсөн этгээдийг нийгэмд аюулгүй болсон гэж үзэх үндэслэл байна гэж үзвэл хурууны хээг таниулах боломжтой.  Гэмт этгээдээс гадна цагдаагийн байгууллага ял шийтгэл хүлээсэн дээрх этгээдүүдэд холбогдох шүүхийн шийдвэрийг хүлээн авч түүний дагуу бүртгэл үүсгэдэг бөгөөд ингэхдээ хохирогч бүрийн нас, ямар харилцаатай байсан зэргийг мөн бүртгэдэг. Тус хуульд дээр заасан бүртгэлийг үүсгэх, хөтлөх, хариуцах байгууллагын харьяалал зэргийг тодорхой тусгаснаас гадна мэдээллийн санд нэвтрэх, мэдээлэлтэй танилцах, түүний алдааг засах, мэдээллийг ил болгох үндэслэл, журмыг тогтоосон байна.  Гэмт хэрэгтэн болон хохирогчийн талаарх мэдээллийг бүртгэсэн, түүнтэй танилцсан этгээд мэдээллийг задруулахгүй байх үүрэг хүлээх бөгөөд мэдээлэл өгөгчид түүний өгсөн мэдээллийн хуулбарыг өгөх үүрэг хүлээдэг. |
| 4 | **Европын холбоо** | Хүүхдийн бэлгийн хүчирхийллийн талаарх удирдамж- EU’s directive on child sexual abuse | Бэлгийн эрх чөлөөний эсрэг гэмт хэргийн бүртгэлийг хийдэггүй бөгөөд ЕХ-ны хүүхдийн бэлгийн хүчирхийллийн талаарх удирдамжид зааснаар гишүүн орнууд "бэлгийн эрх чөлөөний эсрэг гэмт хэрэг үйлдэж ял шийтгүүлсэн хүмүүсийг бэлгийн эрх чөлөөний эсрэг гэмт хэргийн бүртгэлд бүртгэх зэрэг арга хэмжээ авах талаар "харгалзаж болно" гэж заасан байдаг. Гэвч ЕХ нь хувийн нууцыг хамгаалах, гэмт хэрэг үйлдсэн хүмүүсийг цагаатгахыг эрмэлздэг тул бүртгэлийн мэдээллийг олон нийтэд задруулахыг ерөнхийд нь хориглодог. Хүүхдийн бэлгийн хүчирхийллийн тухай удирдамжид “[a]тэдгээр бүртгэлд хандах эрхийг үндсэн хуулийн зарчим болон холбогдох өгөгдөл хамгаалах стандартын дагуу хязгаарлах ёстой” гэж нэмж оруулсан байна. |
| 5 | **ХБНГУ** | ХБНГУ-д бэлгийн эрх чөлөөний эсрэг гэмт хэрэг үйлдэгчийг бүртгэхтэй холбоотой тусгай хууль байдаггүй. Харин Германы Эрүүгийн хуулийн 68f хэсэгт (Strafgesetzbuch эсвэл StGB) зохицуулдаг. | ХБНГУ-д бэлгийн эрх чөлөөний эсрэг гэмт хэрэг үйлдсэний улмаас урт хугацааны хорих ял, өндөр торгууль ногдуулж, бэлгийн эрх чөлөөний эсрэг гэмт хэрэг үйлдэгчээр бүртгэнэ. Энэ нь нийтэд нээлттэй биш боловч хууль сахиулах байгууллагуудад нээлттэй байдаг.  Германы Эрүүгийн хуулийн 68b StGB: Энэ хэсэг нь бэлгийн харьцааны онц хүнд гэмт хэрэг үйлдэж, дахин гэмт хэрэг үйлдэх томоохон эрсдэлтэй гэж үзсэн хүмүүсийг шүүхээс тогтоосон журмын дагуу хорих ял эдэлж дууссаны дараа үргэлжлүүлэн хорих арга хэмжээг авахыг зөвшөөрдөг.  Эрүүгийн эрх зүйн зарим асуудлыг муж улсын түвшинд зохицуулдаг тул тодорхой журам, дүрэм нь муж улс тус бүрээс (Бундесланд) хамаарч өөр өөр байж болохыг анхаарах нь чухал юм. |
| 6 | **Солонгос** | Хэд хэдэн тусгай хуультай. Солонгосын хууль тогтоомжийн онцлогоос шалтгаалан уг гэмт хэргийг Насанд хүрээгүй хүүхдийг хамгаалах хууль, Бэлгийн хүчирхийлэлтэй тэмцэх тусгай хууль, Хүүхэд хамгааллын тухай хууль гэсэн гурван тусгай Эрүүгийн хуулиар зохицуулдаг. | Гэмт хэрэгтэн ял эдэлж дууссаны дараа цахимаар буюу дараах байдлаар хянадаг талаар Солонгос Улсын хуулинд тусгажээ.  Шагайн цахим төхөөрөмж (цахим төхөөрөмжийн тухай тушаал)  Хамгаалалтын арга хэмжээ нь ялын гүйцэтгэл дууссаны дараа хэрэгжинэ. Энэ нь прокуророос шүүхэд хүсэлт гаргаж, батлагдсанаар тогтоогдох бөгөөд дор дурдсан тохиолдолд прокурор шийдвэр гаргана.  1.Бэлгийн хүчирхийллийн гэмт хэрэг үйлдэж хорих ял шийтгүүлсэн этгээд ял эдэлж, ялаас чөлөөлөгдсөнөөс хойш 10 жилийн дотор бэлгийн хүчирхийллийн гэмт хэрэг дахин үйлдсэн бол.  2. Бэлгийн хүчирхийллийн гэмт хэрэг үйлдэхийг завдсан тул цахим төхөөрөмж зүүх тушаал авч байсан хүн дахин бэлгийн хүчирхийллийн гэмт хэрэг үйлдэх үед  3. Бэлгийн хүчирхийллийн гэмт хэрэг хоёроос дээш удаа үйлдсэн (хэрэв гэм буруутай нь тогтоогдсон бол) гэмт хэрэг үйлдэж байсан нь хүлээн зөвшөөрөгдсөн.  4. 19 нас хүрээгүй хүүхэд, өсвөр насныхны эсрэг бэлгийн хүчирхийллийн гэмт хэрэг үйлдсэн тохиолдолд.  5.Биеийн болон сэтгэцийн хөгжлийн бэрхшээлтэй хүний эсрэг бэлгийн хүчирхийллийн гэмт хэрэг үйлдэгдсэн.  Эдгээр төрлийн гэмт хэрэгт ял эдэлж байсан бол шагайн цахим төхөөрөмж зүүх ба хугацааг шүүхээс тогтоож өгнө. Жишээлбэл:  • Цаазаар авах болон бүх насаар нь хорих ялаар шийтгэсэн тохиолдолд: 10-30 жил  • 3 жилээс дээш хугацаагаар хорих ялтай бол: 3-20 жил.  • 3 жилээс доош хугацаагаар хорих ялтай бол: 1-10 жил.  Шагайн цахим төхөөрөмж зүүх хугацааг сунгаж болно. Эзэмшигч нь хүлээсэн үүргээ биелүүлээгүй, эсхүл зөвшөөрөлгүйгээр гадаадад зорчих, гадагш гарсан тохиолдолд прокурорын хүсэлтээр түүнийг хугацааг сунгаж болно.  Дээрх асуудлыг Шагайн цахим төхөөрөмж хэрэглэх тухай хууль, http://www.yeslaw.com/lims/front/page/fulltext.html?pAct=view&pLawId=4320, Цахимаар гэмт хэрэгтнийг хянах хууль, https://www.moj.go.kr/moj/169/subview.do гэх хуулиудаар зохицуулдаг.  Мөн гэмт хэрэгтний мэдээллийг олон нийтэд ил болгож https://www.sexoffender.go.kr гэх сайтад байрлуулдаг ба энэ талаар “MUGSHOT Ил тод болгох тухай хууль” /mug shot disclosure bill/, “Зарим онц хүнд гэмт хэргийн сэжигтний хувийн мэдээллийг задруулах тухай хууль” /law on the Disclosure of Personal Information of Suspects of Specific Serious Crimes/-иар зохицуулдаг. |

Бага насны хүүхдийг хүчиндэх гэмт хэрэг болон педофил өвчтэй хүмүүст авах арга хэмжээний талаар

|  |  |  |  |  |
| --- | --- | --- | --- | --- |
| **№** | **Улсын нэр** | **Бага насны хүүхдийг хүчиндэх гэмт хэрэг** | | |
| **Гэмт хэрэгт оногдуулах ял** | **Ял эдэлсний дараах хяналт тавих арга** | **Гэмт хэрэг үйлдсэн этгээдийг ял эдэлсний дараа олон нийтэд ил болгох ажиллагаа** |
| 1 | **Америкийн Нэгдсэн Улс** | Массачусеттсийн мужийн хуулиар 16 нас хүрээгүй хүүхдийг хүчиндсэн тохиолдолд мужийн шоронд бүх насаар нь хорих, ердийн бүрэлдэхүүнтэй хүчиндэх гэмт хэрэгт мужийн шоронд бүх насаар нь хорих, хүндрүүлэх бүрэлдэхүүнтэйгээр хүчиндэх гэмт хэрэгт (наснаас хамаарч) бүх насаар нь хорих буюу хамгийн багадаа 10 жилийн хорих ял оноох, 16 наснаас доош насны хүүхдийг хүчиндэх зорилгоор хүчирхийлсэн бол бүх насаар нь хорих ялаар шийтгэх, 14 наснаас доош хүүхдэд хүч хэрэглэн айлган сүрдүүлсэн тохиолдолд шоронд 10 хүртлэх жил, түр шоронд 2,5 жилээр хорих, 16 нас хүрээгүй хүүхдэд садар самуун үйлдэл хийсэн тохиолдолд шоронд 5 жил, түр шоронд 2,5 жил хорих ялаар шийтгэдэг байна[[13]](#footnote-13). | 2006 оны 7 дугаар сарын 27-нд батлагдсан The Adam Walsh Child Protection and Safety Act хуулийн Title I буюу Sex Offender Registration and Notification Act (SORNA) бэлгийн хүчирхийллийн гэмт хэрэгтний бүртгэлийг хийхээр тусгаж өгсөн. Бэлгийн хүчирхийллийн гэмт хэрэгтэнг I зэрэг (tier), II зэрэг, III зэргийн гэж гурав хувааж авч үзсэн. Бага насны хүүхдийг хүчиндэх гэмт хэргээр яллагдсан хэрэгтэн хамгийн ноцтой гэмт хэрэгтэнд тооцох буюу III зэрэгт хамаарагддаг байна.  III зэргийн бэлгийн хүчирхийллийн гэмт хэрэгтэн нь насан туршдаа 3 сар тутам өөрийн биеэр эрх бүхий байгууллагад бүртгүүлэх шаардлагатай. | SORNA хуульд тусгагдснаар эрх бүхий байгууллагууд бэлгийн хүчирхийллийн гэмт хэрэгтэнг бүртгэх, хянах, олон нийтэд мэдээллэх үүрэгтэй бөгөөд SMART office нь SORNA хэрэгжүүлж буй харьяа байгууллагуудад шаардлагатай мэдээллийн сан, төсөв, сургалт, техникийн туслалцаагаар хангадаг. Dru Sjodin National Sex Offender Public Website (NSOPW) үндэсний мэдээллийн цахим хуудсанд харьяа байгууллагууд гэмт хэрэгтнүүдийн дараах мэдээллийг бүртгэх хэрэгтэй байдаг. Үүнд тухайн хэрэгтний овог, нэр, гэр, ажил, сургуулийн хаяг, машины дугаар, машины марк, утасны дугаар зэрэг орно. Хэрэв хэрэгтэн аялалаар явахаар болвол харьяа байгууллагадаа хаана, хэд хоногоор явах гэж байгаагаа мэдэгдэх ёстой бөгөөд эрх бүхий байгууллага нь очих гэж байгаа газрын харъяа байгууллагад хэрэгтний мэдээллийг мэдэгдэнэ. Мөн бэлгийн гэмт хэрэгтэн гарын алганы хээ, хурууны хээ, DNA зэргийг бүртгэж авдаг байна. Гэмт хэрэгтний талаарх мэдээллийн дийлэнх хэсгийг нийтэд ил болгодог. Харин хохирогчийн мэдээлэл, social security number, паспорт, цагаачлалын мэдээллийг ил болгодоггүй байна. Мөн хууль хэрэгжүүлэгч эрх бүхий байгууллага нь SORNA хуулийг хэрэгжүүлж чадаагүй бол төсвийн мөнгөөс 10% -ийг багасгахаар тусгаж өгсөн. |
| 2 | **Европын Холбоо** | Улс бүр харилцан адилгүй байна. | Бэлгийн эрх чөлөөний эсрэг гэмт хэргийн бүртгэлийг хийдэггүй бөгөөд Хүүхдийн бэлгийн хүчирхийллийн талаарх удирдамж- /EU’s directive on child sexual abuse/-д зааснаар гишүүн орнууд "бэлгийн эрх чөлөөний эсрэг гэмт хэрэг үйлдэж ял шийтгүүлсэн хүмүүсийг бэлгийн эрх чөлөөний эсрэг гэмт хэргийн бүртгэлд бүртгэх зэрэг арга хэмжээ авах талаар "харгалзаж болно" гэж заасан байдаг. | ЕХ нь хувийн нууцыг хамгаалах, гэмт хэрэг үйлдсэн хүмүүсийг цагаатгахыг эрмэлздэг тул бүртгэлийн мэдээллийг олон нийтэд задруулахыг ерөнхийд нь хориглодог. Хүүхдийн бэлгийн хүчирхийллийн тухай удирдамжид “[a]тэдгээр бүртгэлд хандах эрхийг үндсэн хуулийн зарчим болон холбогдох өгөгдөл хамгаалах стандартын дагуу хязгаарлах ёстой” гэж нэмж оруулсан байна. |
| 3 | **Англи** | Sexual Offences Act 2003-ын 1 дүгээр хэсгийн 5-д “13-аас доош насны хүүхдийг хүчиндэх” гэмт хэргийг хуульчилсан байна. Уг гэмт хэрэгт буруутай хүнд яллах дүгнэлт үйлдэж, бүх насаар нь хорих ялаар шийтгэхээр заажээ. | Бэлгийн эрх чөлөөний эсрэг гэмт хэргээр ял шийтгүүлсэн хүмүүс хорихоос суллагдсаныхаа дараа орон нутгийн цагдаад хувийн тодорхой мэдээллийг (жишээлбэл төрсөн өдөр, улсын даатгалын дугаар, ашигласан нэр, хаана амьдарч байгаа эсвэл аялахаар төлөвлөж байгаа гэх мэт) өгөх ёстой. Бүртгэлд байх хугацаанд. Бүртгүүлэгчид гадаадад аялах эсвэл хүүхэдтэй гэрт байх үедээ мөн мэдээлэл өгөх ёстой бөгөөд ДНХ-ийн дээж, хурууны хээ, одоо байгаа гэрэл зургийг хавсаргадаг байна. Хүчирхийллийн болон бэлгийн эрх чөлөөний эсрэг гэмт хэрэгтнүүдийн бүртгэл (ViSOR) нь хууль сахиулах байгууллагуудад бүртгэлийн мэдээлэлд хандах, харьяаллын дагуу гэмт хэрэгтнүүдийг хянах боломжийг олгодог. | Бэлгийн эрх чөлөөний эсрэг гэмт хэргийн тухай хууль /Sex Offences Act of 2003/-аар гэмт хэрэгт шийтгүүлсэн этгээдийг бүртгэх талаар зохицуулдаг ба АНУ-аас ялгаатай нь Англид бүртгүүлэгчийн мэдээлэл олон нийтэд нээлттэй байхыг зөвшөөрдөггүй. Үүний оронд Англид зөвхөн хүүхдийн эсрэг бэлгийн хүчирхийлэл үйлдсэн хэргээр шийтгэгдсэн тохиолдолд зарим бүртгүүлэгчдийн тухай мэдээллийг "хяналттай задруулах" заалттай байдаг. Игэхдээ эцэг эх, асран хамгаалагчийн хүсэлтээр мэдээлллийг задруулж болдог. Ил болгох хүсэлтийг үнэлж буй албан тушаалтан нь тэнцвэртэй байдлыг хангах зорилгоор уг гэмт хэрэг үйлдсэн бүртгэлтэй этгээдийн талаарх мэдээлэл задруулж болох эсэх, бүрэн байгаа эсэх талаарх бүртгэлтэй этгээдээс гаргасан зөвшөөрлийг мөн харгалзан үздэг байна. Мэдээллийг задруулах нь “маш ноцтой” хэргүүдээр л хязгаарлагддаг.  Холбогдох байгууллагаас мэдээллийг задруулахыг зөвшөөрсөн тохиолдолд Дотоод хэргийн яамны удирдамжийн дагуу мэдээлэл хүлээн авч буй бүх хүмүүсээс “мэдээлэл нууц гэдгийг хүлээн зөвшөөрч байгаа, цаашид энэ мэдээллийг задруулахгүй” гэсэн амлалтад гарын үсэг зурахыг шаарддаг бөгөөд хэрэв энэ нууцлалыг задруулбал шүүхэд хэрэг үүсгэж болзошгүй гэдгийг анхааруулдаг байна.  Бэлгийн эрх чөлөөний эсрэг гэмт хэрэг үйлдсэн хэргээр шийтгүүлсэн хүмүүст хувийн хөдөлмөр эрхлэхэд ямар хэлбэр хаалттай байх ёстойг төрийн байгууллагын зүгээс тогтоодог. Англи ажил олгогчид болон сайн дурын байгууллагуудад өндөр настан, хөгжлийн бэрхшээлтэй хүүхдүүд болон бусад нийгмийн эмзэг бүлгийн хүмүүстэй ойр харилцах боломжтой албан тушаалд өргөдөл гаргасан хүмүүсийн гэмт хэргийн түүхийг шалгахыг зөвшөөрдөг байна.  Парламент анхлан "30 сар ба түүнээс дээш хугацаагаар хорих ял эдэлсэн эсхүл цагдан хоригдсон" этгээдүүдийг "тодорхойгүй хугацаагаар" бүртгэхийг үүрэг болгосон ч Их Британийн Дээд шүүх энэ заалтыг хүчингүй болгосон байна. Шүүх үүнийг Европын Хүний эрхийн тухай конвенцод заасан гэмт хэрэгтнүүдийн **хувийн нууцад хамаарах эрх**эд нь "пропорциональ бус хөндлөнгийн оролцоо" болно гэж үзжээ. Парламент 2012 онд холбогдох хууль тогтоомжид өөрчлөлт оруулж, насан туршдаа бүртгүүлэх бүртгүүлэгчид уг шаардлагыг харгалзан, зарим тохиолдолд цуцлах механизмыг бий болгосон. 2016-2018 оны хооронд бүртгэлээс хасах хүсэлт гаргасан иргэдийн 72 хувь нь хүсэлтийг нь хангасан байна. |
| 4 | **Солонгос** | Одоогоор бага насны болон өсвөр насны хүүхдийн эсрэг үйлдэгддэг бэлгийн хүчирхийллийн эсрэг гэмт хэргийг Солонгос Улсад дараах хуулиудаар зохицуулдаг.  **Бэлгийн гэмт хэрэгт оногдуулах тусгай хуулийн** **7 дугаар зүйл**  ① 13 нас хүрээгүй хүний эсрэг Эрүүгийн хуулийн 297 дугаар зүйл (Хүчиндэх)-д заасан гэмт хэрэг үйлдсэн этгээдэд бүх насаар нь хорих, эсхүл 10-аас дээш жил хорих ялаар шийтгэнэ.  ② 13 нас хүрээгүй хүний биед халдаж, айлган сүрдүүлж дор дурдсан үйлдлийн аль нэгийг үйлдсэн бол 7 жилээс доошгүй хугацаагаар хорих ялаар шийтгэнэ.  1. Ам, анус гэх мэт биеийн дотор (бэлэг эрхтэнээс бусад) бэлэг эрхтнийг оруулах  2. Биеийн хэсэг (бэлэг эрхтнийг эс тооцвол) эсвэл хуруу, эд зүйлийг бэлэг эрхтэн, анус руу оруулах.  **Хүүхэд, өсвөр үеийнхний эсрэг бэлгийн хүчирхийллийн тухай хуулийн 7 дугаар зүйл** (Хүүхэд, өсвөр үеийнхнийг хүчиндэх, хүчирхийлэх гэх мэт)  ① Хүүхэд, өсвөр насны хүүхдийг айлган сүрдүүлж хүчиндсэн этгээдийг бүх насаар нь хорих, эсхүл 5 ба түүнээс дээш жил хорих ялаар шийтгэнэ.  ② Хүүхэд, өсвөр насныхны эсрэг халдсан, айлган сүрдүүлэх замаар дор дурдсан үйлдлүүдийн аль нэгийг үйлдсэн этгээдийг гурван жил ба түүнээс дээш хугацаагаар хорих ялаар шийтгэнэ.  ·Бэлгийн эрхтнийг ам, анус гэх мэт биеийн дотор (бэлэг эрхтэнээс бусад) оруулах  ·Биеийн хэсэг (бэлэг эрхтнийг эс тооцвол) эсвэл хуруу зэрэг багажийг бэлэг эрхтэн, анус руу оруулах.  **Хүүхдийн халамжийн тухай хуулийн** 17 дугаар зүйл (Хориотой үйлдэл) Дараах үйлдлүүдийн аль нэгийг нь хэн ч хийж болохгүй. Хүүхдийг садар самуун явдалд хүргэх, зуучлах зэрэг бэлгийн хүчирхийллийн үйлдлүүд, эсвэл хүүхдэд бэлгийн дарамт учруулах. | Шагайн цахим төхөөрөмж (цахим төхөөрөмжийн тухай хууль)  Хамгаалалтын арга хэмжээ нь ялын гүйцэтгэл дууссаны дараа хэрэгжинэ. Энэ нь прокуророос шүүхэд хүсэлт гаргаж, батлагдснаар тогтоогдох бөгөөд дор дурдсан зүйл байвал прокурор цахилгаан төхөөрөмж зүүлгэдэг.  1.Бэлгийн хүчирхийллийн гэмт хэрэг үйлдэж хорих ял шийтгүүлсэн этгээд ял эдэлж, ялаас чөлөөлөгдсөнөөс хойш 10 жилийн дотор бэлгийн хүчирхийллийн гэмт хэрэг дахин үйлдсэн бол.  2. Бэлгийн хүчирхийллийн гэмт хэрэг үйлдэхийг завдсан тул цахим төхөөрөмж зүүх тушаал авч байсан хүн дахин бэлгийн хүчирхийллийн гэмт хэрэг үйлдэх үед  3. Бэлгийн хүчирхийллийн гэмт хэрэг хоёроос дээш удаа үйлдсэн (хэрэв гэм буруутай нь тогтоогдсон бол) гэмт хэрэг үйлдэж байсан нь хүлээн зөвшөөрөгдсөн.  4. 19 нас хүрээгүй хүүхэд, өсвөр насныхны эсрэг бэлгийн хүчирхийллийн гэмт хэрэг үйлдсэн тохиолдолд.  5.Сэтгэцийн өвчтэй, хөгжлийн бэрхшээлтэй хүний эсрэг бэлгийн хүчирхийллийн гэмт хэрэг үйлдэгдсэн.  Эдгээр төрлийн гэмт хэрэгт ял эдэлж байсан бол шагайн цахим төхөөрөмж зүүх ба хугацааг шүүхээр тогтоож өгнө. Жишээлбэл:  ·Цаазаар авах болон бүх насаар нь хорих ялаар шийтгэсэн тохиолдолд: 10-30 жил  · 3 жилээс дээш хугацаагаар хорих ялтай бол: 3-20 жил.  · 3 жилээс доош хугацаагаар хорих ялтай бол: 1-10 жил.  Цахим төхөөрөмж зүүх хугацааг сунгаж болно. Гэмт хэрэгтэн хүлээсэн үүргээ биелүүлээгүй, эсхүл зөвшөөрөлгүйгээр гадаадад зорчих, гадагш гарсан тохиолдолд прокурорын хүсэлтээр түүний хугацааг сунгаж болно. | Гэмт хэрэгтнүүдийн мэдээллийг олон нийтэд ил болгож [https://www.sexoffender.go.kr](https://www.sexoffender.go.kr/) гэх сайтад байрлуулдаг ба энэ талаар “MUGSHOT Ил тод болгох тухай хууль” /mug shot disclosure bill/, “Зарим онц хүнд гэмт хэргийн сэжигтний хувийн мэдээллийг задруулах тухай хууль” /law on the Disclosure of Personal Information of Suspects of Specific Serious Crimes/-аар зохицуулдаг. |
| 5 | **ОХУ** | Холбооны улсын Эрүүгийн хуулийн 131 дүгээр зүйлээр “Хүчиндэх” гэмт хэргийг хуульчилсан байна. Тус зүйлийн 1 дэх хэсэгт зааснаар “хохирогчийн биеэ хамгаалж чадахгүй нөхцөл байдлыг ашиглан, хүч хэрэглэхээр заналхийлэх замаар хүч хэрэглэн бэлгийн харилцаанд орох” тохиолдолд 3-6 жилийн хооронд хорих ял шийтгэхээр тусгажээ. Уг заалтын 4-т зааснаар бага насны хүүхдийг хүчиндэж бэлгийн дур хүслээ хангасан тохиолдолд 12-20 жилийн хугацаанд хорих ял эдлүүлж, тодорхой төрлийн албан тушаал эрхлэх эрхийг хасахаар зохицуулж өгсөн байна. | Эрүүгийн гүйцэтгэх хуулийн 173 дугаар зүйлд зааснаар хорих ялаас чөлөөлөгдсөн этгээдэд захиргааны хяналтыг тавьдаг байна. Өөрөөр хэлбэл, засан хүмүүжүүлэх байгууллагын захиргааны зүгээс ял шийтгэгдсэн этгээдийн сонгосон оршин суух газраар зорчих хөдөлгөөнд оролцох, тогтоосон цаг хугацаанд зорчих зэргийг заасан байх бөгөөд хэрэв тухайн этгээд тавьсан шаардлагыг биелүүлээгүй тохиолдолд шүүхээс хорих ялаар солих хуулийн заалттай. | Тухайлсан асуудлаар ОХУ-ын холбогдх хуулиудад зохицуулаагүй байна. |

1. **ЗӨВЛӨМЖ**

Дүгнэвэл, бага насны хүүхдийг алах, хүчиндэх зэрэг гэмт хэргийн ялын бодлого 2015 оны Эрүүгийн хуулиар суларсан хэдий ч уг гэмт хэргийн тоо жилээс жилд өсч, хүүхдийн эрх ноцтой зөрчигдөж байгаа нь төрийн байгууллагуудын тоон мэдээллээс харагдаж байна. Иймд уг ялын бодлогыг дахин эргэж харах зайлшгүй шаардлагатай байна.

**ХАВСРАЛТ**

## Хүний эрхэд үзүүлэх үр нөлөө

|  |  |  |  |  |
| --- | --- | --- | --- | --- |
| **Үзүүлэх үр нөлөө** | **Холбогдох асуулт** | **Хариулт** | | **Тайлбар** |
| 1.Хүний эрхийн суурь зарчмуудад нийцэж байгаа эсэх | 1.1.Ялгаварлан гадуурхахгүй ба тэгш байх | | | |
| 1.1.1.Ялгаварлан гадуурхахыг хориглох эсэх | тийм | **үгүй** |  |
| 1.1.2.Ялгаварлан гадуурхсан буюу аль нэг бүлэгт давуу байдал үүсгэх эсэх | тийм | **үгүй** |  |
| 1.1.3.Тодорхой эмзэг бүлгийн нөхцөл байдлыг сайжруулах зорилгоор авч хэрэгжүүлэх арга хэмжээ бол олон улсын болон үндэсний хууль тогтоомжид заасан хүний эрхийн хэм хэмжээтэй нийцэж байгаа эсэх | **тийм** | үгүй |  |
| 1.2.Оролцоог хангах | | | |
| 1.2.1.Зохицуулалтын хувилбарыг сонгохдоо оролцоог хангасан эсэх, ялангуяа эмзэг бүлэг, цөөнхийг оролцох боломжийг бүрдүүлсэн эсэх | **тийм** | үгүй |  |
| 1.2.2.Зохицуулалтыг бий болгосноор эрх, хууль ёсны ашиг сонирхол нь хөндөгдөж байгаа, эсхүл хөндөгдөж болзошгүй иргэдийг тодорхойлсон эсэх | **тийм** | үгүй |  |
| 1.3.Хууль дээдлэх зарчим ба сайн засаглал, хариуцлага | | | |
| 1.3.1.Зохицуулалтыг бий болгосноор хүний эрхийг хөхиүлэн дэмжих, хангах, хамгаалах явцад ахиц дэвшил гарах эсэх | **тийм** | үгүй |  |
| 1.3.2.Зохицуулалтын хувилбар нь хүний эрхийн Монгол Улсын олон улсын гэрээ, хүний эрхийг хамгаалах механизмын талаар НҮБ-аас өгсөн зөвлөмжид нийцэж байгаа эсэх | **тийм** | үгүй |  |
| 1.3.3Хүний эрхийг зөрчигчдөд хүлээлгэх хариуцлагыг тусгасан эсэх | **тийм** | үгүй |  |
| 2.Хүний эрхийг хязгаарласан зохицуулалт агуулсан эсэх | 2.1.Зохицуулалт нь хүний эрхийг хязгаарлах тохиолдолд энэ нь хууль ёсны ашиг сонирхолд нийцсэн эсэх | **тийм** | үгүй |  |
| 2.2.Хязгаарлалт тогтоох нь зайлшгүй эсэх | **тийм** | үгүй |  |
| 3.Эрх агуулагч | 3.1.Зохицуулалтын хувилбарт хамаарах бүлгүүд буюу эрх агуулагчдыг тодорхойлсон эсэх | **тийм** | үгүй |  |
| 3.2.Эрх агуулагчдыг эмзэг байдлаар нь ялгаж тодорхойлсон эсэх | тийм | **үгүй** |  |
| 3.3.Зохицуулалтын хувилбар нь энэхүү эмзэг бүлгийн нөхцөл байдлыг харгалзан үзэж, тэдний эмзэг байдлыг дээрдүүлэхэд чиглэсэн эсэх | **тийм** | үгүй |  |
| 3.4.Эрх агуулагчдын ялангуяа эмзэг бүлгийн ялгаатай хэрэгцээг тооцсон мэдрэмжтэй зохицуулалтыг тусгах эсэх (хөгжлийн бэрхшээлтэй, үндэстний цөөнх, хэлний цөөнх, эдгээрээр хязгаарлагдахгүй) | тийм | **үгүй** |  |
| 4.Үүрэг хүлээгч | 4.1.Үүрэг хүлээгчдийг тодорхойлсон эсэх | **тийм** | үгүй |  |
| 5.Жендерийн эрх тэгш байдлыг хангах тухай хуульд нийцүүлсэн сэх | 5.1.Жендерийн үзэл баримтлалыг тусгасан эсэх | **тийм** | үгүй |  |
| 5.2.Эрэгтэй, эмэгтэй хүний тэгш эрх, тэгш боломж, тэгш хандлагын баталгааг бүрдүүлэх эсэх | **тийм** | үгүй |  |

## Эдийн засагт үзүүлэх үр нөлөө

|  |  |  |  |  |
| --- | --- | --- | --- | --- |
| **Үзүүлэх үр нөлөө** | **Холбогдох асуулт** | **Хариулт** | | **Тайлбар** |
| 1.Дэлхийн зах зээл дээр өрсөлдөх чадвар | 1.1.Дотоодын аж ахуйн нэгж болон гадаадын хөрөнгө оруулалттай аж ахуйн нэгж хоорондын өрсөлдөөнд нөлөө үзүүлэх эсэх | тийм | **үгүй** |  |
| 1.2.Хил дамнасан хөрөнгө оруулалтын шилжилт хөдөлгөөнд нөлөө үзүүлэх эсэх (эдийн засгийн байршил өөрчлөгдөхийг оролцуулан) | тийм | **үгүй** |  |
| 1.3.Дэлхийн зах зээл дээрх таагүй нөлөөллийг монголын зах зээлд орж ирэхээс хамгаалахад нөлөөлж чадах эсэх | тийм | **үгүй** |  |
| 2.Дотоодын зах зээлийн өрсөлдөх чадвар болон тогтвортой байдал | 2.1.Хэрэглэгчдийн шийдвэр гаргах боломжийг бууруулах эсэх | тийм | **үгүй** |  |
| 2.2.Хязгаарлагдмал өрсөлдөөний улмаас үнийн хөөрөгдлийг бий болгох эсэх | тийм | **үгүй** |  |
| 2.3.Зах зээлд шинээр орж ирж байгаа аж ахуйн нэгжид бэрхшээл, хүндрэл бий болгох эсэх | тийм | **үгүй** |  |
| 2.4.Зах зээлд шинээр монополыг бий болгох эсэх | тийм | **үгүй** |  |
| 3.Аж ахуйн нэгжийн үйлдвэрлэлийн болон захиргааны зардал | 3.1.Зохицуулалтын хувилбарыг хэрэгжүүлснээр аж ахуйн нэгжид шинээр зардал үүсэх эсэх | тийм | **үгүй** |  |
| 3.2.Санхүүжилтийн эх үүсвэр олж авахад нөлөө үзүүлэх эсэх | тийм | **үгүй** |  |
| 3.3.Зах зээлээс тодорхой бараа бүтээгдэхүүнийг худалдан авахад хүргэх эсэх | тийм | **үгүй** |  |
| 3.4.Бараа бүтээгдэхүүний борлуулалтад ямар нэг хязгаарлалт, эсхүл хориг тавих эсэх | тийм | **үгүй** |  |
| 3.5.Аж ахуйн нэгжийг үйл ажиллагаагаа зогсооход хүргэх эсэх | тийм | **үгүй** |  |
| 4.Мэдээлэх үүргийн улмаас үүсч байгаа захиргааны зардлын ачаалал | 4.1.Хуулийн этгээдэд захиргааны шинж чанартай нэмэлт зардал (тухайлбал, мэдээлэх, тайлан гаргах г.м) бий болгох эсэх | тийм | **үгүй** |  |
| 5.Өмчлөх эрх | 5.1.Өмчлөх эрхийг хөндсөн зохицуулалт бий болох эсэх | тийм | **үгүй** |  |
| 5.2.Өмчлөх эрх олж авах, шилжүүлэх болон хэрэгжүүлэхэд хязгаарлалт бий болгох эсэх | тийм | **үгүй** |  |
| 5.3.Оюуны өмчийн эрхийг хөндсөн зохицуулалт бий болгох эсэх | тийм | **үгүй** |  |
| 6.Инновац болон судалгаа шинжилгээ | 6.1.Судалгаа шинжилгээ, нээлт хийх, бүтээл гаргах асуудлыг дэмжих эсэх | тийм | **үгүй** |  |
| 6.2.Үйлдвэрлэлийн шинэ технологи болон шинэ бүтээгдэхүүн нэвтрүүлэх, дэлгэрүүлэхийг илүү хялбар болгох эсэх | тийм | **үгүй** |  |
| 7.Хэрэглэгч болон гэр бүлийн төсөв | 7.1.Хэрэглээний үнийн түвшинд нөлөө үзүүлэх эсэх | тийм | **үгүй** |  |
| 7.2.Хэрэглэгчдийн хувьд дотоодын зах зээлийг ашиглах боломж олгох эсэх | тийм | **үгүй** |  |
| 7.3.Хэрэглэгчдийн эрх ашигт нөлөөлөх эсэх | тийм | **үгүй** |  |
| 7.4.Хувь хүний/гэр бүлийн санхүүгийн байдалд нөлөө үзүүлэх эсэх | тийм | **үгүй** |  |
| 8.Тодорхой бүс нутаг, салбарууд | 8.1.Тодорхой бүс нутагт буюу тодорхой нэг чиглэлд ажлын байрыг шинээр бий болгох эсэх | тийм | **үгүй** |  |
| 8.2.Тодорхой бүс нутагт буюу тодорхой нэг чиглэлд ажлын байр багасгах чиглэлээр нөлөө үзүүлэх эсэх | тийм | **үгүй** |  |
| 8.3.Жижиг, дунд үйлдвэр, эсхүл аль нэг салбарт нөлөө үзүүлэх эсэх | тийм | **үгүй** |  |
| 9.Төрийн захиргааны байгууллага | 9.1.Улсын төсөвт нөлөө үзүүлэх эсэх | тийм | **үгүй** |  |
| 9.2.Шинээр төрийн байгууллага байгуулах, эсхүл төрийн байгууллагад бүтцийн өөрчлөлт хийх шаардлага тавигдах эсэх | тийм | **үгүй** |  |
| 9.3.Төрийн байгууллагад захиргааны шинэ чиг үүрэг бий болгох эсэх | тийм | **үгүй** |  |
| 10.Макро эдийн засгийн хүрээнд | 10.1.Эдийн засгийн өсөлт болон ажил эрхлэлтийн байдалд нөлөө үзүүлэх эсэх | тийм | **үгүй** |  |
| 10.2.Хөрөнгө оруулалтын нөхцөлийг сайжруулах, зах зээлийн тогтвортой хөгжлийг дэмжих эсэх | тийм | **үгүй** |  |
| 10.3.Инфляц нэмэгдэх эсэх | тийм | **үгүй** |  |
| 11.Олон улсын харилцаа | 11.1.Монгол Улсын олон улсын гэрээтэй нийцэж байгаа эсэх | **тийм** | үгүй |  |

## Нийгэмд үзүүлэх үр нөлөө

|  |  |  |  |  |
| --- | --- | --- | --- | --- |
| **Үзүүлэх үр нөлөө** | **Холбогдох асуулт** | **Хариулт** | | **Тайлбар** |
| 1.Ажил эрхлэлтийн байдал, хөдөлмөрийн зах зээл | 1.1.Шинээр ажлын байр бий болох эсэх | тийм | **үгүй** |  |
| 1.2.Шууд болон шууд бусаар ажлын байрны цомхотгол бий болгох эсэх | тийм | **үгүй** |  |
| 1.3.Тодорхой ажил мэргэжлийн хүмүүс болон хувиараа хөдөлмөр эрхлэгчдэд нөлөө үзүүлэх эсэх | тийм | **үгүй** |  |
| 1.4.Тодорхой насны хүмүүсийн ажил эрхлэлтийн байдалд нөлөөлөх эсэх | тийм | **үгүй** |  |
| 2.Ажлын стандарт, хөдөлмөрлөх эрх | 2.1.Ажлын чанар, стандартад нөлөөлөх эсэх | тийм | **үгүй** |  |
| 2.2.Ажилчдын эрүүл мэнд, хөдөлмөрийн аюулгүй байдалд нөлөөлөх эсэх | тийм | **үгүй** |  |
| 2.3.Ажилчдын эрх, үүрэгт шууд болон шууд бусаар нөлөөлөх эсэх | тийм | **үгүй** |  |
| 2.4.Шинээр ажлын стандарт гаргах эсэх | тийм | **үгүй** |  |
| 2.5.Ажлын байранд технологийн шинэчлэлийг хэрэгжүүлэхтэй холбогдсон өөрчлөлт бий болгох эсэх | тийм | **үгүй** |  |
| 3.Нийгмийн тодорхой бүлгийг хамгаалах асуудал | 3.1.Шууд болон шууд бусаар тэгш бус байдал үүсгэх эсэх | тийм | **үгүй** |  |
| 3.2.Тодорхой бүлэг болон хүмүүст сөрөг нөлөө үзүүлэх эсэх. Тухайлбал, эмзэг бүлэг, хөгжлийн бэршээлтэй иргэд, ажилгүй иргэд, үндэстний цөөнхөд гэх мэт | тийм | **үгүй** |  |
| 3.3.Гадаадын иргэдэд илэрхий нөлөөлөх эсэх | тийм | **үгүй** |  |
| 4.Төрийн удирдлага, сайн засаглал, шүүх эрх мэдэл, хэвлэл мэдээлэл, ёс суртахуун | 4.1.Засаглалын харилцаанд оролцогчдод нөлөөлөх эсэх | **тийм** | үгүй |  |
| 4.2.Төрийн байгууллагуудын үүрэг, үйл ажиллагаанд нөлөөлөх эсэх | **тийм** | үгүй |  |
| 4.3.Төрийн захиргааны албан хаагчдын эрх, үүрэг, харилцаанд нөлөөлөх эсэх | тийм | **үгүй** |  |
| 4.4.Иргэдийн шүүхэд хандах, асуудлаа шийдвэрлүүлэх эрхэд нөлөөлөх эсэх | **тийм** | үгүй |  |
| 4.5.Улс төрийн нам, төрийн бус байгууллагын үйл ажиллагаанд нөлөөлөх эсэх | тийм | **үгүй** |  |
| 5.Нийтийн эрүүл мэнд, аюулгүй байдал | 5.1.Хувь хүн/нийт хүн амын дундаж наслалт, өвчлөлт, нас баралтын байдалд нөлөөлөх эсэх | **тийм** | үгүй |  |
| 5.2.Зохицуулалтын хувилбарын улмаас үүсэх дуу чимээ, агаар, хөрсний чанарын өөрчлөлт хүн амын эрүүл мэндэд сөрөг нөлөө үзүүлэх эсэх | тийм | **үгүй** |  |
| 5.3.Хүмүүсийн амьдралын хэв маяг (хооллолт, хөдөлгөөн, архи, тамхины хэрэглээ)-т нөлөөлөх эсэх | тийм | **үгүй** |  |
| 6.Нийгмийн хамгаалал, эрүүл мэнд, боловсролын систем | 6.1.Нийгмийн үйлчилгээний чанар, хүртээмжид нөлөөлөх эсэх | **тийм** | үгүй |  |
| 6.2.Ажилчдын боловсрол, шилжилт хөдөлгөөнд нөлөөлөх эсэх | тийм | **үгүй** |  |
| 6.3.Иргэдийн боловсрол (төрийн болон хувийн хэвшлийн боловсролын байгууллага) олох, мэргэжил эзэмших, давтан сургалтад хамрагдахад сөрөг нөлөө үзүүлэх эсэх | тийм | **үгүй** |  |
| 6.4.Нийгмийн болон эрүүл мэндийн үйлчилгээ авахад сөрөг нөлөө үзүүлэх эсэх | тийм | **үгүй** |  |
| 6.5.Их, дээд сургуулиудын үйл ажиллагаа, өөрийн удирдлагад нөлөөлөх эсэх | тийм | **үгүй** |  |
| 7.Гэмт хэрэг, нийгмийн аюулгүй байдал | 7.1.Нийгмийн аюулгүй байдал, гэмт хэргийн нөхцөл байдалд нөлөөлөх эсэх | **тийм** | үгүй |  |
| 7.2.Хуулийг албадан хэрэгжүүлэхэд нөлөөлөх эсэх | **тийм** | үгүй |  |
| 7.3.Гэмт хэргийн илрүүлэлтэд нөлөө үзүүлэх эсэх | тийм | **үгүй** |  |
| 7.4.Гэмт хэргийн хохирогчид, гэрчийн эрхэд сөрөг нөлөө үзүүлэх эсэх | тийм | **үгүй** |  |
| 8.Соёл | 8.1.Соёлын өвийг хамгаалахад нөлөө үзүүлэх эсэх | тийм | **үгүй** |  |
| 8.2.Хэл, соёлын ялгаатай байдал бий болгох эсэх, эсхүл уг ялгаатай байдалд нөлөөлөх эсэх | тийм | **үгүй** |  |
| 8.3.Иргэдийн түүх, соёлоо хамгаалах оролцоонд нөлөөлөх эсэх | тийм | **үгүй** |  |

## Байгаль орчинд үзүүлэх үр нөлөө

|  |  |  |  |  |
| --- | --- | --- | --- | --- |
| **Үзүүлэх үр нөлөө** | **Холбогдох асуулт** | **Хариулт** | | **Тайлбар** |
| 1.Агаар | 1.1.Зохицуулалтын хувилбарын үр дүнд агаарын бохирдлыг нэмэгдүүлэх эсэх | тийм | **үгүй** |  |
| 2.Зам тээвэр, түлш, эрчим хүч | 2.1.Тээврийн хэрэгслийн түлшний хэрэглээг нэмэгдүүлэх/бууруулах эсэх | тийм | **үгүй** |  |
| 2.2.Эрчим хүчний хэрэглээг нэмэгдүүлэх эсэх | тийм | **үгүй** |  |
| 2.3.Эрчим хүчний үйлдвэрлэлд нөлөө үзүүлэх эсэх | тийм | **үгүй** |  |
| 2.4.Тээврийн хэрэгслийн агаарын бохирдлыг нэмэгдүүлэх эсэх | тийм | **үгүй** |  |
| 3.Ан амьтан, ургамлыг хамгаалах | 3.1.Ан амьтны тоо хэмжээг бууруулах эсэх | тийм | **үгүй** |  |
| 3.2.Ховордсон болон нэн ховор амьтан, ургамалд сөргөөр нөлөөлөх эсэх | тийм | **үгүй** |  |
| 3.3.Ан амьтдын нүүдэл, суурьшилд сөргөөр нөлөөлөх эсэх | тийм | **үгүй** |  |
| 3.4.Тусгай хамгаалалттай газар нутагт сөргөөр нөлөөлөх эсэх | тийм | **үгүй** |  |
| 4.Усны нөөц | 4.1.Газрын дээрх ус болон гүний ус, цэвэр усны нөөцөд сөргөөр нөлөөлөх эсэх | тийм | **үгүй** |  |
| 4.2.Усны бохирдлыг нэмэгдүүлэх эсэх | тийм | **үгүй** |  |
| 4.3.Ундны усны чанарт нөлөөлөх эсэх | тийм | **үгүй** |  |
| 5.Хөрсний бохирдол | 5.1.Хөрсний бохирдолтод нөлөө үзүүлэх эсэх | тийм | **үгүй** |  |
| 5.2.Хөрсийг эвдэх, ашиглагдсан талбайн хэмжээг нэмэгдүүлэх эсэх | тийм | **үгүй** |  |
| 6.Газрын ашиглалт | 6.1.Ашиглагдаагүй байсан газрыг ашиглах эсэх | тийм | **үгүй** |  |
| 6.2.Газрын зориулалтыг өөрчлөх эсэх | тийм | **үгүй** |  |
| 6.3.Экологийн зориулалтаар хамгаалагдсан газрын зориулалтыг өөрчлөх эсэх | тийм | **үгүй** |  |
| 7.Нөхөн сэргээгдэх/нөхөн сэргээгдэхгүй байгалийн баялаг | 7.1.Нөхөн сэргээгдэх байгалийн баялгийг өөрөө нөхөн сэргээгдэх чадавхыг нь алдагдуулахгүйгээр зохистой ашиглах эсэх | тийм | **үгүй** |  |
| 7.2.Нөхөн сэргээгдэхгүй байгалийн баялгийн ашиглалт нэмэгдэх эсэх | тийм | **үгүй** |  |

1. Хууль тогтоомжийн хэрэгцээ, шаардлагыг урьдчилан тандан судлах аргачлалын (цаашид “Аргачлал” гэх) 1.3-т заасан хүрээнд хамаарахгүй тул тандан судлах ажиллагааг Аргачлалын 2.1-т заасан 7 үндсэн үе шатны дагуу хийж гүйцэтгэлээ. [↑](#footnote-ref-1)
2. The toughest places to be a child: Global Childhood Report 2021 (Save the Children) Available at: <https://www.childhealthtaskforce.org/resources/report/2021/toughest-places-be-child-global-childhood-report-2021-save-children> [↑](#footnote-ref-2)
3. НҮБ-ын Хүүхдийн сан, Бага насны хүүхдийн цогц хөгжил, УБ, 2020 он, 9 дэх тал. [↑](#footnote-ref-3)
4. С.Нарангэрэл, Монгол Улсын Хууль зүйн нэвтэрхий толь бичиг, 2021 он, УБ, 43 дахь тал. [↑](#footnote-ref-4)
5. Иргэний хуулийн 16 дугаар зүйлийн 16.1, 17 дугаар зүйлийн 17.1 дэх хэсэг. [↑](#footnote-ref-5)
6. Бага насны хүүхдийг алах болон хүчиндэх гэмт хэрэгт ял оногдуулж буй байдалд хийсэн дүн шинжилгээ, Нээлттэй нийгэм форум, Судалгааны тойм, 2020 он. [↑](#footnote-ref-6)
7. Мөн тэнд. [↑](#footnote-ref-7)
8. Нээлттэй нийгэм форум, Бага насны хүүхдийг алах болон хүчиндэх гэмт хэрэгт ял оногдуулж буй байдалд хийсэн дүн шинжилгээ, УБ, 2020 он, 17 дахь тал. [↑](#footnote-ref-8)
9. Мөн тэнд, 59-63 дахь тал. [↑](#footnote-ref-9)
10. Мөн тэнд, 21-22 дахь тал. [↑](#footnote-ref-10)
11. Мөн тэнд, 82-87 тал. [↑](#footnote-ref-11)
12. Сүүлийн 2 жилийн байдлаар [↑](#footnote-ref-12)
13. <https://www.rsweeneylaw.com/criminal-defense/sex-crimes/penalties-for-child-sexual-abuse/> [↑](#footnote-ref-13)